
1. Bine v-am găsit, 
gospodari şi muncitori! 


După aproape patru ani de suferinţe 
şi greutăţi pe care le-a adus războiul şi 
în care timp ne-am făcut datoria către 
patrie, fiecare unde a crezut că-i şade mai 
bine, iată-ne acum cu ţara mărită în ho¬ 
tarele visate de strămoşi. Şi această foaie 
pentru voi, care odată cu ivirea războ¬ 
iului a încetat de a mai ieşi, apare acuma 
din nou, în aceste vremuri de mare scum¬ 
pete a hârtiei şi a tiparului, datorită jert¬ 
fei şi muncii ce-o depune şi a dragostei 
de totdeauna pentru voi a dlui N. Iorga, 
până acum Preşedintele Camerei Depu¬ 
taţilor din România mare şi întregită. Şi 
noi, care ca nişte învăţăcei am stat în ju¬ 
rul domniei sale şi l-am ajutat cu scrisul 
şi cu banul nostru pentru a scoate acest 
jurnal ţărănesc, bucurându-ne de învie¬ 
rea acestei gazete, ne strângem rându¬ 
rile iarăşi pentru a merge pe drumul ce ni 
l-am croit de mult, împrăştiind cu scrisul 

învăţături şi sfaturi bune în lumea de jos 
unde e încă mult întuneric. Războiul de 
la hotare, deşi duşmanul de la Răsărit 
ne tot ameninţă, e ca şi isprăvit. A început 
însă războiul dinlăuntru, care, deşi nu 
cere sânge şi vieţi, dar e destul de greu. 

E lupta de fiecare ceas între lumea 
veche, între politicienii care vor cu orice 
preţ să rămână la cârma ţării, şi între lu¬ 
mea cea nouă, ce-a ieşit luminată, cură¬ 
ţită şi cu puteri noi din acest crud răz¬ 
boi. E luptă între frontul vechi pe care a 
apus soarele, şi între frontul nou, din 
care răsare, dătător de viaţă, plin de vla¬ 
gă şi făgăduinţe, soarele unei vieţi noi, 
de dreptate, de muncă şi de cinste. Noi, 
din jurul acestei foi, care am muncit de 
la locul nostru pentru ca nădejdea în 
aceste zile să nu se stingă în sufletele ace¬ 
lora ce aveau să fie răzbunătorii unui 
neam şi purtătorii lui de arme, ne bucu¬ 
răm astăzi, văzând cu ochii întregirea 
neamului. 

Şi, pentru noi toţi începe de acum o 
nouă luptă: spre a căuta să ne păzim cu 
orice preţ de duşmanii din afară ai ţării, 
dar mai ales de cei dinlăuntru, care, îm¬ 
brăcaţi în piei de oaie, sapă la temelia 

nouă a ţării, dorindu-i prăbuşirea. Datori 
suntem noi să vă facem băgători de sea¬ 
mă la această primejdie ce ne ameninţă, 
spre a nu crede tot ce vi se spune de cei 
interesaţi, ci să vă plecaţi urechile nu¬ 
mai la vorbele şi învăţăturile cele bune. 

Zadarnice vor fi jertfele ce le-am fă¬ 
cut în război, dacă nu vom pricepe că o 
Românie mare nu poate trăi de nu va fi 
în acelaşi timp şi o Românie tare, care 
să aibă la temelie piatra cea tare, pro¬ 
dus al unirii noastre sufleteşti, adică, unire 
în „cuget şi în simţiri", cum a zis Mureşanu. 

In lupta dar ce s-a deschis pentru în¬ 
tronarea acestei vieţi noi, a unui nou duh 
dătător de viaţă, noi, cei de la această foaie, 
vom fi la datoria noastră cu cuvântul şi 
cu fapta. De aceea acum, când, după a- 
proape patru ani, ne întâlnim pentru a 
mai sta de vorbă prin acest jurnal, vă 
zicem: 

Bine v-am găsit, gospodari şi mun¬ 
citori!* 


'Neamul Romînesc, p. pop., an. VIII, no. 7; 
14 Martie 1920. 

2. Apărători de drepturi? 


Ca fii ai acestei ţări, în care ne-am 
născut şi am văzut lumina zilei, care ni-i 
leagăn la toţi de bucurii şi de dureri şi 
în cele din urmă mormânt, ca cetăţeni, 
aveţi d-voastră gospodarii de la ţară, pe 
lângă datorii, şi drepturi. Ca să aibă 
cineva numai datorii fără drepturi de 
îndeplinit, nu se poate. Drepturile şi da¬ 
toriile cetăţeanului sunt ca o monedă, 
ca banul cu două feţe. Mai mult sau mai 
puţin, vă cunoaşteţi datoriile ce le aveţi 
către familie, şcoală, biserică, către patrie. 

în războiul pentru întregirea neamu¬ 
lui încheiat de curând, aţi dovedit că ştiţi 
mai bine decât oricine care vă e datoria 
faţă de ţară: aţi apărat-o şi i-aţi lărgit ho¬ 
tarele cu preţul vieţii voastre. 

Prin această faptă măreaţă, atât morţii 
din război cât şi voi, care aţi scăpat cu 
zile şi v-aţi făcut atunci datoria de os¬ 
taşi viteji şi cinstiţi, aveţi dreptul la recu¬ 
noştinţă din partea tuturor fiilor ţării şi 



a urmaşilor noştri, dar mai ales a condu¬ 
cătorilor ţării. Când a fost nevoia mai 
mare, când ne stătea cuţitul la gât şi 
nemţii erau mai-mai să ne cuprindă şi 
nordul Moldovei, atunci vi s-a făgăduit 
de cei mari, marea cu sarea. 

Pe toată linia frontului se auzea un 
singur glas: „Jertfiţi-vă pentru ţară, căci 
pământul ce-1 stropiţi cu sânge va fi de- 
acum al vostru şi al copiilor voştri, veţi 
avea drepturi!" ş. a. 

Cine nu zicea atunci, că în cel mult 
un an după terminarea războiului, pă¬ 
mântul nu va fi dat în mâna sătenilor ca 
o răsplata a jertfelor făcute şi ca o mă¬ 
sură de dreptate socială neapărat trebui¬ 
toare la închegarea şi cimentarea tării 
noastre mărite! Şi, cu toate acestea, avem 
în curând trei ani de la terminarea răz¬ 
boiului şi legea largă şi dreaptă de ex¬ 
propriere pentru caz de „utilitate naţio¬ 
nală", încă n-a ieşit. Sub guvernul de 
scurtă durată a dlor Vaida-Iorga, a venit 
învăţătorul de la Topoloveni (Argeş) Mi- 
halache, ca ministru ţăran la Domenii, 
cu legea lui dreaptă pentru voi, dar gu¬ 
vernul a fost răsturnat îndată şi dată 

cârma ţării în mâna dlui general Ave- 
rescu, care cerea: „muncă, cinste şi lega¬ 
litate". Are opt luni de guvernare şi foştii 
dsale ostaşi încă n-au vârât plugul în 
pământul făgăduit! Se va da pământ, zic 
cei de la cârmă, dar după gustul proprie¬ 
tarilor, ca voi, cei ce aţi făcut cu mâna 
pe armă România Mare, să-l plătiţi cu... 
4500 lei falcea!! 

Şi, cine costă aşa de scump?! Pământul 
muncit de voi, din care aţi scos bogăţii 
pentru o mână de ciocoi răsfăţaţi ai no¬ 
rocului pe care l-aţi stropit cu lacrimile, 
sudoarea şi acum în urmă, din belşug 
cu sângele vostru!... 

Brazda apărată cu pieptul vostru 
vânjos, care ascunde sute de mii de tru¬ 
puri ale fraţilor voştri, ce-au căzut scrâş¬ 
nind în faţa inamicului cu nădejdea că 
pământul pe care cad ca eroi va fi al 
vostru şi al copiilor lor, dat c-un preţ 
omenesc - această brazdă să fie acum 
precupeţită şi aşa de scump plătită?! 

Aveţi încă odată prilejul să vedeţi 
pe aceia care strigă că vă sunt prieteni, 
vă doresc binele şi vă apără drepturile. 
Numai noi vă cunoaştem mai bine decât 

alţii starea, bucuria şi amarul, care am 
suferit pe front la cot cu voi şi am văzut 
ce-aţi îndurat şi, deşi poate n-auzim 
numai cuvinte de bine, cu toate acestea, 
nu încetăm de a sta lângă voi şi a vă lua 
apărarea până ce va învia odată şi drep¬ 
tatea voastră de atâta vreme aşteptată. 

Pe acei ce vă apără drepturile nu după 
vorbe, ci după fapte să încercaţi a-i cu¬ 
noaşte. 

Mai aşteptaţi, mai răbdaţi, nu pier¬ 
deţi încă nădejdea, căci după cum aţi 
biruit inamicul din afară, veţi birui fără 
doar şi poate şi pe acei ce se pun de-a 
curmezişul în faţa dreptăţii voastre." 


* Solia, an V, No. 6; 12 Decembrie 1920. 

3. A sluji nu e ruşine 


Mulţi spun, că acum nu se munceşte 
atât cât înainte de război, adică, că ţă¬ 
ranul de la sat şi lucrătorul de la oraşe 
nu se silesc, din diferite cauze, ca să lu¬ 
creze, dacă nu mai mult, dar măcar nu 
mai puţin ca înainte de-a ne cuprinde şi 
pe noi grozavul război. Statisticile oficiale 
arată că nu se lucrează de săteni tot pă¬ 
mântul, deoarece rămâne mult câmp pâr¬ 
loagă. Şi lucrătorii din fabricile particu¬ 
lare sau ale statului nu vor să mai pro¬ 
ducă atât ca înainte de război, cerând 
prin greve mărire de salarii şi împuţi¬ 
narea orelor de lucru. 

Cu războiul s-au împuţinat braţele 
de lucru şi nu că săteanul nu munceşte 
mult astăzi, căci sunt foarte mulţi care 
muncesc peste măsură, neţinând nici săr¬ 
bătorile; dar, că se observă înclinări către 
mijloace mai uşoare de câştig, asta e drept. 
Iată de pildă, pe la sate, mulţi oameni încep 

să facă negustorie, fie cu vite sau cu 
pâine şi care câştigă parale bune. Mulţi 
iară se ţin de cărăuşie care e destul de 
bănoasă astăzi. Şi-i un păcat al nostru, 
că omul, după ce face ceva parale, adică, 
după o vorbă veche, „după ce mămă¬ 
liga prinde coajă", începe să se fudu¬ 
lească!... 

Să te duci să îmbii pe unul din aceştia 
la un lucru, nu-ţi vine, căci a lucra cu ziua, 
cică e ruşine... Iată, prin sate, trebuie să 
te zbaţi multă vreme, ca să-ţi poţi găsi 
un servitor. Şi nu vorbesc de oameni 
gospodari, căci aceştia de obicei nu-şi 
dau feciorii pe la slujbe, dar vorbesc de 
cei nevoiaşi cu o casă de copii, care stau 
acum acasă mâncând din pod şi care nu 
vor să se ducă la câştig. Sunt vădane de 
război care au băieţi şi fete bune de slujbă 
şi, când îi spui să-ţi dea unul la treabă, 
îndată îţi spune: „Daaa... sărăcani de 
mine! acestea zâle am agiuns eu, ca să-mi 
dau băietul la slujbă!? Da ştiu, că cu 
măligă coaptă-n vatră i-oi ţinea, da nici 
la slujbă nu i-oi mai da, să mă fac de 
râs!!"... Iar altul îţi răspunde: „Fata sau 
băietul meu hargat?! Da, neam de neamul 

meu n-o slujât şi eu, cum să fac una ca 
asta?" In schimb însă, pe la fabrici lu¬ 
crează cu ziua, dorm prin gunoaie, pe 
la oraşe se tocmesc pe la jidani, căci 
acolo nu li-i ruşine! E o boală şi fudulia 
asta care, negreşit, e în paguba unor ase¬ 
menea oameni, care socot că a-şi da copiii 
ca să câştige un ban şi o haină slujind pe 
cineva în mod cinstit şi cu credinţă, e o 
ruşine! De aceea vin la noi atâţia buco¬ 
vineni căutând slujbe, pentru că ai noştri 
nu se dau la această meserie, ci dac-ar 
putea să câştige banii într-un chip mai 
uşor, fie umblând nopţile după potlogării 
prin sate, fie aţinând calea trecătorilor prin 
păduri şi pe la poteci. 

Astfel se explică de ce hoţiile se în¬ 
mulţesc astăzi, pentru că, atâţia nu vor 
să-şi mai dea spinarea la treabă, soco¬ 
tind că mult mai uşor pot scoate banii din 
buzunarele altora!... 

în Bucovina însă, sunt gospodari care 
dispun de zeci şi chiar de sute de mii de 
franci şi care, cu toate acestea îşi trimit 
copiii la câştig când la ei n-au de lucru! 

Acolo nu-i atâta fudulie ca prin satele 
noastre. Oare veţi crede că acei care vin 

la noi la lucru sunt aşa de lipiţi pămân¬ 
tului încât n-au ce mânca şi că n-au o 
coadă de vită în ocol? Nu. Ci ei vin să 
câştige un ban prin sudoare şi cu cinste, 
căci aşa e frumos şi e şi creştineşte... Că 
vor fi şi cozi de câini printre aceştia, nu 
zice nimeni, căci şi la noi sunt destui. 

De la Dumnezeu e lăsat ca omul să 
muncească. Şi a sluji pe cineva nu e ru¬ 
şine, căci înseamnă că-ţi agoniseşti prin 
sudoare o bucată de pâine şi, dacă cu 
banii se joacă astăzi până şi copiii, mâine 
însă vor fi scumpi. O zi de lucru petre¬ 
cută în şedere, o zi în care nu ţi-ai mai 
adăugat încă un ban la agonisita ta, e o 
zi pierdută şi cu ea nu te vei mai întâlni 
niciodată în viaţă! 

Din bătrâni spun unii şi acum: Ba, 
eu am slujit în tinereţe şi am lucrat şi pe 
mult şi pe puţin, dar de furat nu m-am 
apucat; dar dă, cum o ieşit lumea amu, 
cică îi ruşine a sluji pe cineva! Dacă-i lume 
nouă, ce să-i faci?!..."" 


Solia, an. X, No. 12; 20 Februarie 1921. 

4. Cum vin bolile 


Ne-a dat Dumnezeu o iarnă cum n-am 
avut de mult. Pământul e acoperit cu omăt 
din belşug. Şi iarna e ca un musafir poftit 
sau ba, dar care-ţi dă buzna în casa şi 
căruia trebuie să ai cu ce-i sta înainte. 

Ea cere îmbrăcăminte şi lemne şi adă¬ 
post bun pentru vite. Greutăţile însă prin 
care trecem şi scumpetea cea fără măsură 
au făcut ca multă lume să intre goală pe 
iarnă. Şi dacă n-ar trebui să ieşi din casă! 
Dar foamea şi nevoia îţi dau ghionturi 
ca să alergi încoace şi încolo după un 
ban sau după o bucată de pâine. Şi omul 
îmbrăcat sprinten la vreme de iarnă în¬ 
dată se îmbolnăveşte. 

Iată, prin satele noastre iarna cu gerul 
ei straşnic a trântit la pat pe atâţia care 
au crezut că pot glumi cu asprimea ei! 
Atâţia oameni pe la chilii, păduri, pe la 
ariile de trier, ş. a., asudă, se dezbracă, 
dorm nopţile prin girezile cu paie, în lipsă 

de apă s-apucă şi mănâncă omăt când 
sunt înfierbântaţi, ş-apoi numai ce se tre¬ 
zesc cu durerile de piept şi cu tuşea grea 
şi necruţătoare. 

Dar, omul nostru, nu se dă cu una cu 
două, nu bagă în seamă, nu se caută, 
până ce boala îl trânteşte la pat. După 
ce l-a descântat o babă de pocitură şi lica 
Catrina i-a legat junghiul cu o aţă de buci, 
întingând un cuţit sub laiţă, apoi îl chea¬ 
mă şi pe preot să-i sfinţească apa în cap! - 
Da, ce-i cu flăcăul dumitale, moşu Gheor- 
ghe? Apăi, dă, ce să hie? Ia, nu-i lucru 
curat! Că am fost la o mincinoasă de iestea, 
şi o spus că-i «întunchinat»". Da, poate 
o răcit cumva, o asudat, o lucrat dez¬ 
brăcat, poate l-o ars un vânt..." Daaa... 
un'să află! Că s-o culcat sănătos şi, când 
s-o trezit, numai ce se pomeneşte că-1 în- 
tapă pe sub o coastă de nu se putea ră¬ 
sufla!..." 

De pe urma nunţilor mulţi se îmbol¬ 
năvesc. Jocul e afară, tinerii asudă, se 
descheie la haine şi fuga la băut apă. 
Dar miresele! Vin la biserică înhobotite 
şi numai în polcuţă şi cu capul gol de 
tremură de frig!... Vin îmbrăcate subţire. 

uşor, ca şi traiul să le fie uşor, spune 
eresul. Mirele în cojoc şi mireasa în pol- 
cuţă, se potriveşte! Adică, de ce nu s-ar 
îmbrăca şi ea c-un cojocel sau c-o bon- 

dită frumoasă? Numai dă! Fudulia îi mare 

» 

lucru! Mireasă cu cojoc cine o mai vă¬ 
zut pe la noi? Mai bine să se aleagă cu o 
boală decât s-o râdă satul. 

Mai vedem pe la case copii goi şi des¬ 
culţi, alergând prin omăt sau dându-se 
cu săniuţa. Şi dacă pe urmă cohăe şi boala 
îl dovedeşte aducând după ea şi moartea 
de multe ori, apoi spuneţi: „Că, dă! Ce-am 
putut să-i fac eu, un om? Dacă i s-o gătit 
zâlele! Asa i-o fost scris !" Iaca, am vă- 
zut într-o ogradă o fată desculţă jucând 
prin omătul până la brâu. Maică-sa bătea 
în geam şi o striga: „Vină în casă zghi- 
hardă, hăi, ardi-te-ar Dumnăzăii să te 
ardă! Ce vrai să te duc şi pe tine la deal, 
ca pe ceilalţi!" A-ha! dacă n-am gust!" 

Boala vine cu carul şi iese cu acul, 
zice o vorbă veche. Să nu vă miraţi, de 
boli, căci ele aşa vin, prin nebăgare de 
seamă şi acum iarna prin răceală. Le 
ajută mult şi necurăţenia şi aerul stricat 

din multe case. Că le mai dă ghies şi ra¬ 
chiul, asta nici nu se mai spune! 

Ştiţi cât ţine sănătatea la om? Atât 
cât o caută şi omul. Păzindu-vă acum 
iarna de răceală, alungaţi bolile, le în¬ 
chideţi usa. Si dacă sunteti sănătoşi, sun- 

119 1 1 ' 

teţi oameni bogaţi şi fericiţi. 

întrebaţi pe cei bolnavi să vă spună 
ei dacă nu-i asaf 

i 


Solia, an. X, No. 13; 27 Februarie 1921. 

5. Nelegiuiri... 


Nelegiuirea înseamnă un păcat, o faptă 
săvârşită în afară de lege. Şi păcatul 
săvârşit de un om fără ştiinţă e mai mic 
decât acel pe care-1 făptuieşte omul cu 
voinţă şi cu deplina lui ştiinţă. 

Şi, vorbind de nelegiuire, ne cuprinde 
mirarea astăzi - pe noi care tot mai nă¬ 
dăjduim într-o îndreptare - când vedem 
că se săvârşesc astăzi atâtea fapte în afară 
de lege!... 

Se calcă astăzi pe un cap legile ome¬ 
neşti - acele făcute de oameni - şi poate 
că începutul călcării îl vor fi făcând acei 
ce le-au întocmit, punându-se prin diferite 
mijloace la adăpostul oricărei pedepse. 

Şi, dacă de acest fapt ne mirăm, apoi 
ni se umple sufletul nu numai de mirare, 
dar chiar şi de-o legitimă indignare, când 
vedem că chiar poruncilei dumnezeieşti, 
legile şi poruncile Biserici sunt călcate în 

picioare de acei care nu uită să se nu¬ 
mească creştini. 

Şi aceasta când? 

Acum, după cel mai înfricoşat război, 
care după cât se vede mai mult a stricat 
lumea decât a îndreptat-o! 

Credeam că după prăpăd, oamenii 
s-or mai pocăi, s-or mai îmbuna, s-or 
iubi unii pe alţii, şi-or aduce aminte de 
Dumnezeu mai des, vor spori zilnic pe 
răbuş numărul faptelor bune care să co¬ 
pleşească pe cele rele... Ei, ţi-ai găsit!... 
Atâţia uită astăzi că sunt creştini, că tre¬ 
buie să cunoască legea creştinească şi s-o 
păzească cu sfinţenie! 

Nu-i suflare de om pe pământ care 
să nu creadă în ceva şi care să nu se în¬ 
chine cuiva şi care să nu ţină o lege 
oarecare. 

Iată, atâţia oameni din satele noastre 
lucrează acum până şi în zilele de săr¬ 
bătoare! E o curată nelegiuire această 
faptă păgânească. Şi, dacă în vremuri 
de grea cumpănă, în timpul războiului, 
când satele erau secătuite de bărbaţi şi 
deci de braţe, se mai încăpea o oarecare 
crezare ca lumea să iasă la lucru sau la 

corvezi şi sărbătoarea, apoi astăzi, în 
timp de pace, nu se mai încape nici o 
crezare pentru acei ce se sălbăticesc, ne¬ 
voind să ţină nici sărbătorile Bisericii! 

Ce sărbătoare mai mare vroiţi ca 
„întâmpinarea Domnului" (Stratenia) de 
la 2 Februarie, care e una din cele două¬ 
sprezece mari praznice împărăteşti - deci 
sărbătoare de mâna I-a, ca şi Paştele şi 
Crăciunul. 

Ei bine, în această zi am văzut oameni 
ducând chirie: din Dorohoi plecă o ta¬ 
bără de sănii cu ţuhali pe-o barieră şi, la 
o altă barieră venea dinspre Horlăceni 
o altă tabără de sănii încărcate cu lemne... 
Ce puteam să le fac? Mi-am zis: Halal 
de creştinii noştri! Au apucat bieţii pe 
cărarea pierzării! De ce s-ar canoni ei şi 
pe bietele dobitoace şi în zi de sărbă¬ 
toare? De ce? 

Pentru că lăcomia, setea de ban e ma¬ 
re de tot acum şi pentru că ruşine nu 
mai este şi frică de Dumnezeu nici atât! 
Am văzut în zile de Duminică oameni 
bătrâni tăind lemne la trunchi fără să se 
sinchisească, i-am auzit înjurând scârnav 

de tot, i-am văzut şi beţi, dar ca să mai 
dea şi pe la cea biserică, mai ba! 

Oameni buni, voi, acei ce vă călcaţi 
în picioare legea creştinească, opriţi-vă 
de la o asemenea nelegiuire! Treziţi-vă 
din somnul lăcomiei şi al iubirii de ar¬ 
gint. Gândiţi-vă, că vă osândiţi sufletul 
şi că averea va rămâne de voi curând 
„căci când dobândim lumea, atunci în 
groapă ne sălăşluim". Fiţi creştini şi cu 
faptele, nu numai cu numele. 

Gândiţi-vă, că vă sălbăticiţi, călcân- 
du-vă legea în care v-aţi născut, că daţi 
pildă rea copiilor voştri şi că, chiar stră¬ 
inii râd de aceste nesocotite fapte ale 
voastre. Sărbătoarea să fie sărbătoare şi 
nu zi de lucru şi cărăuşii, de sudălmi, de 
bătăi şi de beţii ucigătoare de suflet!" 


Solia, an. X, No. 14, 6 Martie 1921. 

6. Furăturile de astăzi 


E drept, că furturile nu sunt de ieri 
şi nici de alaltăieri, ci de când e lumea 
şi că acest nărav urât, această patimă 
ademenitoare nu se va putea niciodată 
stârpi cu totul dintre oameni. Şi dacă la 
noi, prin sate şi oraşe, se fura mult înainte 
de război, apoi ce vedem acum că se 
petrece, ne pune pe gânduri. 

Furăturile de astăzi sunt ca o boală 
molipsitoare, care se ia prin atingere de 
la om la om... Şi, nu vreau să spun aici 
numai de furăturile de vite şi de bani, 
de „plutonierii" comandanţi de poteri 
ca pe vremea vestiţilor haiduci, care îţi 
ies şi ziua la drum armaţi cu carabine, 
ca să-ţi dovedească că deşi inamicul din 
afară a ieşit din ţară şi războiul s-a sfârşit, 
dar a venit vremea ca să te păzeşti de 
„inamicul" dinlăuntru care-i mai rău 
decât cel din afară, căci de acesta nu ştii 
de unde să te păzeşti. Ci vreau să spun. 

că şi furturile mai mărunte se înmulţesc. 
Câte nu se petrec astăzi prin satele noas¬ 
tre! Se fură oamenii unul pe altul, se 
păzeşte omul până şi de megieşi ca de 
nişte duşmani. Prin sate am auzit oa¬ 
meni căinându-se că li s-a furat cânepa 
muncită gata de pe prispă, plugul din 
şură, roţile de la car, vita din ocol şi lăi- 
cerile de pe culme! 

Câte fântâni nu stau părăsite din pri¬ 
cină că li se fură lanţurile şi ciuturele! 
Nu poţi acum să stai noaptea cu porţile 
deschise, să dormi cu uşile descuiate ca 
mai de mult şi să-ţi doarmă vitele slo¬ 
bode pe sub garduri sau pe toloace! 

Te duci la un târg, şi dacă te-ai urnit 
de lângă căruţă şi n-ai lăsat pe cineva 
să-ţi ia seama, apoi e la ghici dacă mai 
găseşti traista, sumanul sau hăţurile pe 
cai! Chiar la câmp, dacă la popas nu te 
culci pe traistă, apoi se poate întâmpla, 
s-o iei de unde nu-i! 

Dacă ţi-i brăzdătura lungă nu-ţi poţi 
lăsa hondrobeile la car, căci până te-ai în- 
turnat a trecut un „prieten" şi te-a vă- 
muit. Unde-s vremurile de demult, când 
spun bătrânii, că lăsau plugurile şi grapa 

pe ogor cu săptămânile şi nu se atingea 
nimenea de ele!? Acum, o haină afară 
în cuiul din perete sau schimburile spă¬ 
late de le laşi peste noaptea pe frânghie, 
a doua zi te porneşti pe urma lor! Spun 
babele: „Doamne, dragul mătuşii! Pe când 
eram eu fată mare, ghileam pânza la 
fântână devale, în fundul grădinii sau 
pe malul iazului şi o lăsam peste noapte 
acolo şi n-o mai lua nimeni! Dar amu, 
cu lumea asta nouă, dacă te-ai urnit să 
te duci să vezi ce mai e pe lângă casă, ţi-o 
şterge fără frică în crucea amiezii!" 

Priponeşte vara vitele pe ogor, şi dacă 
n-ai pe cineva să ia seama, apoi găseşti 
pripoanele fără frânghie. Şi sunt tâlhari 
aşa de dibaci, că stau cu tine de vorbă 
şi-ţi fură lucrul din ochi. 

în război, mulţi s-au deprins să fure, 
fie că aveau ordin, fie că-i făcea nevoia. 
Şi acum, bieţii, nu se pot dezbăra. Şi e 
un rău, că şi copiii de mici se învaţă a 
fura, că ei învaţă de la părinţi şi zice o 
vorbă că: „surcica nu sare departe de la 
trunchi". „Cine fură nu cumpără, dar 
nici cinste nu petrece" — zice o altă vorbă. 

Acei ce au acest obicei, să-l pără¬ 
sească, căci e păcat a fura lucrul altuia. 
Şi dacă odată, sau de două ori, ţi-a mers, 
apoi se poate să te prindă şi atunci să 
schimbi cinstea pe ruşine, căci ulciorul 
nu merge de multe ori la apă. 

La averea de furat, să ştiţi că nu-i 
Doamne ajută, căci „apa de ploaie nu 
ţine mult". Cu furatul nu se ajunge de¬ 
parte, căci închisorile gem de hoţi. 

Cea mai mare avere pe lume e cinstea 
şi, om înţelept e acela, care în viaţă, caută 
să trăiască din sudoarea lui dreaptă, căci 
acela e tihnit, că zice o vorbă: „Decât bo¬ 
gat şi încărcat de păcat, mai bine sărac 
şi curat". 

Ferice dar de acei ce n-au deprins 
acest nărav! Ferice de ei şi de copiii lor!* 


Solia, an X, No. 15; 13 Martie 1921. 

7. Strângeţi bani 
pentru vremuri grele! 


S-au înmulţit bolile şi păcatele iscate 
de pe urma războiului, s-au înmulţit şi 
banii. Din cauza scumpetei vieţii şi a 
lipsei de braţe, omul harnic câştigă azi 
bine, fie cu braţele, fie cu carul, căci muncă 
multă se cere pretutindenea. Braţul lu- 
torului, cărăuşia, vitele, pâinea, ş. a., se 
plătesc înzecit şi mai mult chiar decât 
înaintea războiului. 

E lucru firesc dar, ca omul să aibă azi 
mai mulţi bani în pungă; cu ei se joacă 
şi copiii şi până şi văduvele şi babele 
poartă prin mâini hârtii de câte o mie, 
pe care înainte le vedeau numai ochii 
bogătaşilor şi ai negustorilor mari. Dar, 
cică unde este mult se şi cheltuieşte mult. 
Mulţi din aceşti bani merg la cumpără¬ 
turi de pământ şi la facere de acareturi 
pe lângă gospodărie; dar nu va tăgădui 
nimeni, când voi spune, că mulţi intră şi 

în tejghelele negustorilor evrei pentru 
cituri nemţeşti şi mulţi, tare mulţi, se 
cuibăresc în cârciumile atrăgătoare de 
muşterii, căci băutura e întrebată azi mai 
mult ca înainte. 

Eram cândva, într-o prăvălie, şi văd 
că intră înlăuntru un gospodar cu traista 
pe băţ şi cu nevasta după el; îşi aruncă 
ochii spre rafturile cu cituri şi cere să-i 
dea cutare marfă. Preţ de tocmeală îi cere 
160 lei pe metru şi, cum pentru o rochie 
trebuie 4 metri, fac 640 lei; iar trei metri 
catifea îngustă pentru o bluză 80 lei me¬ 
tru, adică, 240 lei, ceea ce face 880 lei. 

După cât am înţeles, omul se pregă¬ 
tea să ducă colaci la un cumătru. M-am 
uitat la el şi avea sumanul vechi în spate 
şi opincile cârpite. Mi-am zis: a vândut 
omul un porc cu 1000 lei şi şi-a adus a- 
minte, c-a rămas dator cumătrului cu 
colaci! Şi câte cheltuieli de asemenea fel 
nu mai sunt? Căci, cel cu pricina, îşi zice: 
ieftin i-am câştigat, ieftin îi dau! Şi una 
cu alta iese la spălat! 

Ţin minte, că mai înainte vreme, um¬ 
blau oamenii cu banii, mai cu multă bă¬ 
gare de seamă, lega francul, vorba aceea. 

cu zece noduri, pe când astăzi, pune miile 
în brâu sau în carnet şi nici nu-i pasă. 

în zile de târg câţi nu se chefăluiesc 
şi-şi pierd mii de lei, după care apoi su¬ 
ghiţă de prisos! 

Iată un caz: săteanul Toader Iluc din 
Pomârla, vinde boii în Dorohoi şi, după 
ce a ieşit din oraş, află că nu-i carnetul 
din sân cu 9500 lei! Nebăgarea de seamă, 
te face să-ţi muşti mâinile şi să te oftigeşti. 
Ce nu făcea omul cu aceşti bani? îşi plă¬ 
tea de veci un lot de pământ! 

S-au trecut vremurile acelea când te 
ajungea din urmă, pe tine păgubaş, acel ce 
ţi-a găsit în drum haina, traista sau punga. 
Acum te fură din ochi şi se jură pe lu¬ 
mina ochilor şi pe copii că nu ştie nimic. 

Ca mâine banii vor fi iar scumpi şi 
va fi ferice de acei din dumneavoastră, 
care ştiu de pe acum să-i chivernisească. 
Va fi greu şi vor suspina acei care dau 
astăzi în ei, cu piciorul. Nu ştie nimeni 
ce va aduce cu ea, ziua de mâine, aşa că, 
a nu uita bătrânescul proverb: „strânge 
bani albi pentru zile negre", e un lucru 
pe cât de înţelept pe atât de folositor.* 

Solia, an. X, No. 3; Aprilie 1921. 

8. Dar noi n-avem pământ? 


Iată o întrebare pe care mulţi o pun 
astăzi, „otorităţilor" de la sate şi depu¬ 
taţilor, când au prilejul să-i întâlnească: 
„Ei, cucoane, dar cu noi cum rămâne? 
Tot nu ni se dă pământ?" 

Aţi înţeles cred, că-i vorba de gospo¬ 
darii satelor care n-au fost mobilizaţi la 
front, dar care totuşi au îndurat multe 
pe la tranşee şi corvezi şi au fost la che¬ 
remul Moscalului. Şi, când ne gândim, 
că s-au făcut atâtea hatâruri, că n-au 
fost puşi pe tablouri chiar unii mobili¬ 
zaţi, văduve şi orfani de război, după 
cum am avut prilejul să văd mai dău- 
năzi în Dorohoi, mai multe văduve de 
acestea, înmânând unui deputat al nostru 
o jalbă, către ministrul agriculturii şi do¬ 
meniilor, acoperită cu iscăliturile celor 
ce şi-au văzut cu ochii dreptatea lor, 
călcată-n picioare de către acei care nă¬ 
dăjduiesc să mai conducă încă această 
ţară tot după vechea teorie întronată de 

politicienii interesaţi în toate ramurile 
de gospodărie a acestei ţări. Şi când? 
Acum după război, când glasul apăsat 
al vremii s-aude strigând surd în cele 
patru colţuri: „dreptate desăvârşită pen¬ 
tru umilitul, întunecatul şi muncitorul 
popor de jos!" 

Şi-l întrebi pe omul cărunt care se 
caină că are o casă de copii şi că nu-i 
pus pe tabloul fermecat: 

Ei, dar cum se face, cumetre, că te- 
au lăsat pe dinafară?" 

Păi, cum? Nu ştii 'mneata cum se 
fac trebile la noi în ţară?!" 

Cum? Vrei să spui de hatâruri?" 

Ei, dac'ar fi numai asta! Dar dacă 
eşti lipit pământului şi nu poţi «vâşca» 
cât de cât, apoi, vorba ceia... rămâi mof¬ 
luz de-a binelea! De încerci să-ţi cauţi drep¬ 
tatea cu gura, cică eşti obraznic, şi ţi se 
strigă apăsat, că n-ai dreptate. Şi iaca 
aşa, ba că-i sucită, ba că-i învârtită, «mom- 
vilizaţi» la vale, «momvilizaţi» la deal..." 

Şi, ca un cazan ce clocoteşte la foc, 
aşa clocotesc azi inimile a mii de săteni 
nedreptăţiţi, în ceea ce priveşte împărţeala 
pământului. Sunt atâtea plângeri pe la 
sate, dar cine să le asculte? Dar oricum 

ar fi, orice s-ar întâmpla, oameni buni, 
să nu pierdeţi niciodată nădejdea în oa¬ 
menii cei buni, înţelepţi şi mari la suflet 
din fruntea federaţiei, care duc din răs¬ 
puteri lupta contra cârmuirii de astăzi, 
care n-are urechea aţintită - după cum 
se credea - la durerile şi nevoile satelor. 

E drept, că e cam greu să ajungă 
pământul la toţi, căci el nu se întinde ca 
guma, dar acel legiuitor, îşi va lega nu¬ 
mele pe veci de sufletul ţărănimii, care 
va reuşi să vadă îndărătul împroprie¬ 
tăririi, ce-i vorba să se facă, oricâte so¬ 
coteli avocăţeşti s-ar găsi pentru amâ¬ 
narea acestei mari cerinţe a vremii - un 
cât mai mic număr de nemulţumiţi. 

Dacă în lumea aceasta norocul e mof¬ 
turos şi ţâfnos ca un copil alintat, apoi 
dreptatea trebuie să fie dreptate pentru 
toţi acei ce se hrănesc de pe urma plu¬ 
gului, ce mânuiesc singuri sapa şi coasa 
şi care pe brazda rourată de binecuvân¬ 
tarea lui Dumnezeu pogorâtă asupra a- 
cestui mănos pământ, trimit şi ei din tată-n 
fiu picături de sânge, de lacrimi şi su¬ 
doare!...* 


Solia, an. X, No. 20; 17 Aprilie 1921. 


33 



9. Legiuiri noi şi 
oameni vechi 


Cine ar fi putut crede în timpurile vi¬ 
trege şi de grele încercări prin care ne-a 
purtat războiul, că omenirea nu-şi va croi 
o altă cale în viaţă, bazată pe mai multă 
credinţă în Dumnezeu, pe mai multă dra¬ 
goste către aproapele, pe mai multă muncă, 
cinste, iubire de neam şi respect faţă de 
dreptul şi de munca altuia? 

Am nădăjduit cândva, atunci când 
gloanţele ucigaşe ale inamicului, dobo¬ 
rau la pământ, pe cei mai buni şi mai 
vrednici, din fiii acestui neam, şi care 
nu ştiau ce înseamnă „a te învârti", a te 
ascunde şi a da îndărăt din faţa primej¬ 
diei ce ne ameninţa ţara, atunci când o- 
buzele cutremurau pământul, împrăştiind 
moarte în juru-le; da, atunci, cât timp dură 
această baie de foc, am nădăjduit că se 
pune temelia, că se plămădeşte o lume 
nouă. 

S-a sfârşit războiul şi ne-am întors la 
vetre, şi cele ce vedem că se petrec, de 
sus până jos, nu numai că nu ne îndri¬ 
tuiesc să credem orbeşte în ceia ce nu 
vedem, şi era de aşteptat să încolţească 
în sufletele oamenilor, ci vedem dimpo¬ 
trivă, cu mirare, că omul nostru nu se 
dă ieşit din drumul vechilor păcate, ci 
cu îndărătnicie stăruie ca la vremuri noi, 
să ducă o viaţă.... veche! 

Iată, că se făuresc sus, atâtea legi, mari 
şi mărunte, în fruntea cărora e legea a- 
grară, atât de arzătoare şi atât de mult 
aşteptată, de un norod întreg de păl¬ 
maşi, care oricând la vremuri grele, în 
prima linie de apărare a acestui pământ, 
au stat ei, cu piepturile deschise, după 
cum prea bine s-a văzut şi în războiul 
de întregire al neamului. Şi, această lege, 
de pildă, care încă nu-i votată, de Cameră, 
e alcătuită de către ministrul de la do¬ 
menii al dlui general Averescu, cu mult 
tâlc şi meşteşug, pentru ca nu toată drep¬ 
tatea să se dea ţăranilor. 

De ce? Tocmai pentru faptul că acum 
la aceste vremuri noi, oamenii cei vechi, 
cu păcatele trecutului, care n-au socotit 

c-a venit vremea să schimbe şi ei ceva 
în sufletul lor, ei, care pe faţă şi în cu¬ 
vinte, s-arată că mor de dragostea po¬ 
porului de jos, alcătuiesc legi noi, care 
sunt ca o cerinţă a vremii, dar care legi 
nu-şi pot ajunge ţinta, pentru c-au ieşit 
din mâna unor oameni vechi, îmbrăcaţi 
în haine noi şi, pentru că cei puşi să le 
aplice, slujbaşii ţării, sunt iarăşi oameni 
ştiuţi, adică ei se schimbă cu guvernele, 
numai cu apucăturile nu se schimbă! 

Şi se miră o lume, de ce în loc să mer¬ 
gem spre mai bine, mergem spre mai 
rău; de ce traiul a ajuns de nesuferit pen¬ 
tru sărăcime, din pricina scumpetei care 
în loc să te slăbească, ea mai rău te gâ- 
tuie. Atâtea legi s-au votat cu preţuri ma¬ 
ximale, atâtea ordonanţe au dat oraşele 
mari şi, toate aceste măsuri au rămas 
literă moartă pe hârtie, din cauză că 
statul e neputincios, nu e în stare să le 
facă a fi respectate, căci oamenii vechi 
sunt acei pe care îi plăteşte, slujbaşii, şi 
care n-au curajul să le aplice, căci setea 
de îmbogăţire pripită şi fără muncă, le 
înăduşă simţul răspunderii şi conştiinţa 
datoriei. 

Tara noastră dar. trebuie să fie în cău- 

9 ' 

tarea oamenilor noi, căci numai aceştia 
dacă vor fi chemaţi şi puşi la lucru, acolo 
sus, adânci cunoscători ai nevoilor po¬ 
porului, partidul naţionalist-democrat 
şi ţărănesc în unire cu fraţii din parti¬ 
dele asemănătoare din Ardeal, Bucovina 
şi Basarabia, vor putea izbăvi ţara de 
pierzanie, căci numai aceştia înţeleg che¬ 
marea vremii, căci au dovedit-o şi cu 
faptele, că îndreptarea nu va veni decât 
atunci când la vremuri noi, vom avea nu 
numai legi noi, dar chiar şi oameni noi...* 


Solia, an. X, No. 24; 12 Iunie 1921. 

10. Tinerea de cuvânt 


Nu va tăgădui nimeni socot, că astăzi, 
atât în lumea satelor, cât şi în cea de la 
oraşe, mai ales de la război încoace, s-a 
produs o mare schimbare în apucături, 
în pofte, în năzuinţe... Nu mai găseşti în 
omul nostru astăzi, acel dar scump, acea 
însuşire aleasă, care împodobea sufle¬ 
tele înaintaşilor noştri, adică: statornicia 
în cuvânt. 

De cărturarii oraşelor nu mai vor¬ 
besc, căci cei cu adevărat cărturari, oa¬ 
menii care şi-au croit în viaţă o linie de 
purtare bine stabilită, pun tot atâta preţ 
pe ţinerea de cuvânt, adică, pe această 
deprindere, cât socot că preţuieşte în¬ 
săşi cinstea lor... 

Şi, dacă nu e de mirare, că între ne¬ 
gustori şi meseriaşi, nu poţi găsi mulţi 
oameni de acest fel, că acolo unde se 
pune la locul de frunte, înşelăciunea voită 
şi minciuna, de omenie nu poate fi vorba; 

apoi, e de mirare, că nici la sate, unde 
după cum s-a tot cântat şi se cântă de 
mulţi, că e mai multă credinţă, curăţe¬ 
nie şi cinste, nu mai poţi pune preţ astăzi, 
pe cuvântul grăit de om cu însăşi gura 
lui... 

Vorbeşti una cu el, îl lămureşti că 
aşa trebuie să facă, te aprobă, dă din 
cap: „da, aşa-i, am să vin la vremea ho¬ 
tărâtă, sau am să fac cutare lucru"; la 
despărţire îi mai repeţi o dată şi el se 
porneşte hotărât, dând din mâini şi în¬ 
clinând din cap - căci doar acesta e cui¬ 
barul minţii şi al judecăţii - că adică, 
cinstea lui e mai presus de orice îndo¬ 
ială! Şi... cât e de schimbăcioasă vre¬ 
mea! Tot aşa e şi omul nostru. După ce-a 
plecat, fie din rea voinţă, fie din pricina 
nedeprinderii de-a înfăptui ceea ce 
spune, se schimbă, se face că uită şi-şi 
vede de alte treburi şi dumneata, cel în¬ 
crezător, în cinstea ce-o bănuieşti că are 
sălaş în sufletul aceluia ce n-o cunoaşte, 
aştepţi şi... îţi faci planuri! 

Sunt aşa de puţini oamenii de cuvânt, 
oamenii hotărâţi, cu care să poţi porni 
la înfăptuirea unui lucru bun şi pe a 

cărora statornicie să poţi pune nădejde, 
încât te miri, că la noi şcoala a făcut atât 
de puţin în această direcţie - adică în a 
forma oameni plini de voinţă şi hotărâţi. 
Şi, vina, va mai fi desigur, şi în altă parte. 

Atâţia din cei mari, la anumite pri¬ 
lejuri, dar mai cu seamă înaintea alege¬ 
rilor, s-au tămâiat unii pe alţii şi au stro¬ 
pit cu tot soiul de făgăduieli, asupra 
prostimei satelor, care a crezut, precum 
copilul nevinovat în vorba celui şiret; a 
votat cum i s-a spus, şi a rămas să vadă, 
sau mai bine să... aştepte înfăptuirea celor 
făgăduite, căci ştiau şi ei din bătrâni, că: 
„făgăduiala dată e datorie curată". Dar... 
de la spus şi până la făcut este puţină 
depărtare. Va fi poate şi aici o parte de 
vină, că s-au deprins şi gospodarii noştri, 
să nu se ţină de cuvânt, luând pildă de 
la alţii. 

Dar, nu numai când e vorba de po¬ 
litică, trebuie să puneţi preţ pe stator¬ 
nicia în cuvânt - adică, să nu bârfeşti pe 
din dos, şi să dai votul cui l-ai făgăduit, 
adică, aceluia ca crezi că va fi cu adevă¬ 
rat om de cuvânt; dar şi în obişnuitele 
noastre socoteli zilnice, învăţaţi-vă a vă 

ţine făgăduiala, căci făcând astfel, pe voi 
înşivă vă cinstiţi, arătând şi altora că 
sunteţi oameni de omenie. Poate să aibă 
cineva avere, dacă nu-i statornic însă la 
cuvânt, i se spune pe şleau: „eşti un om 
de nimic". 

Acel ce ţine la făgăduială ca la ochii 
din cap, mai este numit şi om de ome¬ 
nie, om de cinste, om de onoare. De- 
prindeţi-vă şi voi şi învăţaţi şi pe copiii 
voştri a se ţine de cuvânt, căci urmări 
bune are această frumoasă deprindere 
şi mai mare laudă, nu ţi se poate aduce, 
decât atunci, când îţi va zice un mai 
învăţat decât tine: „halal de tine, prietene, 
căci te văd că eşti om de cuvânt!"* 


Solia, an. X, No. 27; Iulie 1921. 

11. Luptă grea 


în lumea aceasta, sunt fel de fel de 
lupte. Războiul greu şi sângeros am dus 
noi cu inamicii din afară ai ţării; ne-au 
dovedit, întâi prin mulţimea numărului 
şi prin puterea covârşitoare a maşină¬ 
riilor de război, care la ei erau de prisosit, 
ajutaţi fiind, bine înţeles, şi de „bieţii" 
noştri spioni, care pentru bani, îşi vindeau 
ţara, şi astfel, ne-au cuprins două treimi 
din ţară. 

Cu ajutorul lui Dumnezeu însă, şi al 
aliaţilor, făcând sforţări uriaşe, în cele din 
urmă, i-am alungat de pe moşia noastră, 
biruindu-i. 

S-a terminat, dar lupta sângeroasă, 
cu inamicul din afară, a început însă în 
ţară, o luptă grea, deşi nesângeroasă, pen¬ 
tru aşezarea unei pietre de dreptate la 
temelia ţării noastre şi care nu-i alta, 
decât darea de pământ, „împroprietărirea 
ţăranilor", lucru făgăduit de guvernul 

liberal în Mai 1917 şi trecut în Constituţia 
ţării la Iaşi şi spus şi de Rege, ostaşilor 
luptători pe front, atunci când altă scă¬ 
pare nu era, decât tot în braţul vânjos al 
acelui ce nu lăsase în satu-i decât o casă 
sărăcăcioasă şi o palmă de pământ. Ba, 
chiar şi cei cu osânză la pântece, boieri 
fugiţi de groaza războiului şi a morţii, 
pe la Odesa, Geneva, Paris, proprietari 
de moşii mari cât vezi cu ochii, din de¬ 
părtări, tot în această prostime de la sate, 
carne bună de tun şi de amestecat cu pă¬ 
mânt - îşi puseră nădejdea, să le apere 
avutul. 

Dar... dar!... După ce-a trecut primej¬ 
dia şi când a venit vorba ca oamenii din 
fruntea ţării să alcătuiască această lege, 
de dreptate a pământului, având ca mi¬ 
nistru la domenii, pe învăţătorul ţăran, 
Mihalache, din Topoloveni, şi care alcă¬ 
tui cea mai bună şi mai dreaptă lege de 
împărţeală a pământului la ţărani, ciocoii 
tuturor partidelor s-au unit ca unul şi 
stăruind la Vodă, au trimis la plimbare 
guvernul Iorga-Vaida şi au adus la gu¬ 
vern pe generalul Averescu, apărătorul 
dovedit al intereselor ciocoieşti, ca astfel. 

legea pământului, să nu se alcătuiască 
nicidecum, în paguba bogătaşilor. 

După un an şi jumătate de cârmu¬ 
ire, ţesută cu tot felul de nedreptăţi şi 
cu furături de miliarde, în paguba ţării, 
lucruri dovedite şi strigate în plină 
Cameră de deputaţii noştri, de-abia acum 
au adus la vot şi această biată lege a 
pământului, la Cameră. Şi acolo, de câtva 
timp, se dă lupta grea, de care vă vor¬ 
besc acum, între majoritate, prietenii ţă¬ 
ranilor, lupi îmbrăcaţi în piei de oaie, şi 
între opoziţie, cei vre-o sută de depu¬ 
taţi în frunte cu domnii Iorga, Mihalache, 
Vaida, Maniu, dr. Lupu şi ceilalţi, care 
se opun din răsputeri ca această lege să 
nu treacă aşa de uşor la vot şi după pla¬ 
cul boierilor. 

Se citesc articole, la care oamenii cu 
durere pentru ţărani, din opoziţie, vor 
să aducă unele schimbări în bine; atunci, 
la un semn dat, majoritatea sare cu gura, 
preşedintele sună clopoţelul, suspendă 
şedinţa, cheamă garda militară, se gră¬ 
mădesc cu toţi la vot... Luntre şi punte 
se fac, ca legea să se voteze cât mai repede. 

ca astfel să nu mai fie vreme a i se des¬ 
coase părţile slabe şi nedrepte. 

Văzând că deputaţii din opoziţie, 
nu-i îngăduie acest lucru, atunci comi¬ 
sia de disciplină, caută să îi scoată pe 
unii deputaţi din cameră pe mai multe 
zile, cum au vroit să-i facă lui Miha- 
lache, ca să nu poată fi de faţă când se 
va vota legea. 

Băgare de seamă dar, cetăţeni alegă¬ 
tori! Se săvârşeşte la Bucureşti, Sf. Li¬ 
turghie pentru voi, mai ridicaţi ochii de 
pe sapă. 

Se dă acolo lupta grea între apără¬ 
torii drepturilor ţăranilor, care ne-au dat 
România Mare - nu dormitaţi! Vi se ho¬ 
tărăşte soarta pentru multă vreme, ve¬ 
deţi, ca cel puţin din această luptă grea, 
să vă alegeţi şi c-un alt folos: să vă cu¬ 
noaşteţi „oamenii!"* 


Solia, an. X, No. 28; 10 Iunie 1921. 

12. Ce face lăcomia 


Din pricina lăcomiei care ca un vierme 
roade inima atâtor oameni, vedem că se 
petrec atâtea lucruri sub ochii noştri, care 
adeseori te şi pun pe gânduri. 

Fără îndoială, că din lăcomie se fac 
multe nedreptăţi, se asupresc şi se fură 
oamenii unul pe altul şi dau loc la cer¬ 
turi şi procese, care uneori durează cu 
anii. 

Ţin minte, că mai înainte vreme - şi 
cu toţii ştim aceasta - oamenii se mai în- 
voiau unii cu alţii şi erau mai cu priinţă 
unul către altul. 

Lăcomia şi goana după avere nu era 
parcă aşa de mare ca astăzi, când lumea 
noastră aleargă până şi sărbătoarea după 
câştiguri, călcându-şi în picioare de dorul 
banului şi sfânta lege. Mai de mult, când 
se afla într-un sat bunăoară, că este rost 
de vreun câştig din cotrova, se strângeau 
oamenii şi se puneau la cale şi apoi înţeleşi. 

plecau tovărăşie. Astăzi însă, de află vre¬ 
unul de aşa ceva, tace chitic, nu spune 
la nimeni şi, de unde altă dată oamenii 
se strigau unul pe altul şi se aşteptau pe 
la răspinteni ceasuri întregi, astăzi, se 
furişează în puterea nopţii când iese din 
sat, merge încet ca să nu duruie căruţa 
şi să se trezească şi alţii şi... goană măi 
tată la pădure, la târg, sau la gară ca să 
fie el cel întâi şi să pună mia de kilo¬ 
grame!... Acolo, sfezi şi înjurături de la 
încărcat şi de la cântar şi, înghesuială 
de mai să-şi scoată ochii cu oiştile! Te 
face să crezi că aceşti oameni nu sunt 
toţi dintr-un sat... 

Dar, nu-i numai atât! Cei dintâi în¬ 
carcă peste leuci, aşa că, cei care vin mai 
la urmă, de au să pună şi ei câteva sute 
de kilograme sau de multe ori vin cu 
carele deşarte acasă. Am văzut eu un 
asemenea convoi de care încărcate cu 
vârf şi, în urmă, cincisprezece care venind 
cu deşertul... 

Da, de ce n-aţi încărcat şi dum¬ 
neavoastră, oameni buni, de veniţi cu 
deşertul?" 

Apoi, dac-au încărcat alţii câte o 

mie?!" 

Şi, de ce, ca creştini şi oameni 
dintr-un sat, nu v-aţi învoit? Cum, altul 
să ducă mia şi altul nimic ?! Să fi luat 
câte un sac de la ceilalţi şi să vă fi făcut 
şi dumneavoastră măcar câteva sute, ca 
să nu pierdeţi ziua şi să bateţi vitele în 
zadar?" 

N-ai cu cine face treabă, părinte, 
că nu mai sunt oamenii de altădată!!..." 

Nu se-ncape dar astăzi, ca să faci un 
bine aproapelui? Să mănânci tu tot şi 
altul nimic? 

De ce această lăcomie, oameni buni?! 
Aveţi a trăi cât lumea? Aveţi a moşteni 
pământul? 

Deşertăciune este această avuţie de 
aici după zisa Ecclesiastului: „Cel ce iu¬ 
beşte argintul, de argint nu se satură, nici 
cel ce iubeşte avuţia, de venituri; aceasta este 
iarăşi o deşertăciune” (5, 10). Iar Sf. Ap. 
Pavel zice despre asemenea oameni la¬ 
comi de bani: „Iar cei ce vor să se îmbogă¬ 
ţească cad în ispite şi în curse şi în pofte 
multe fără de socoteală şi vătămătoare, care 

cufundă -pe oameni în piei re şi pierzare" 
(I Timotei 6, 9). 

Invoiţi-vă dar, unii cu alţii, credeţi-vă 
la nevoie, iubiţi-vă, ca creştini, şi alungaţi 
din inimă gândul vrăjmaş asupra aproa¬ 
pelui, căci zice înţeleptul Solomon, că: 
„Cugetele celui rău sunt urâciune lui Dum¬ 
nezeu" (Proverbe 15, 26). Şi nu uitaţi nici 
această creştinească învăţătură: „Ce ţie 
nu-ţi place, altuia nu face".* 


Solia, an. 8, No. 29 ; 7 Iulie 1921. 

13. La răspinteni... 


După grelele şi cumplitele încercări 
ale războiului, după atâtea schimbări şi 
prefaceri politice înlăuntrul ţării şi, după 
felul cum vedem că se gospodăreşte as¬ 
tăzi ţara de către guvernanţii de la putere, 
hotărât lucru, că ne găsim la răspinteni... 

Şi, omul la răspinteni, adică la în¬ 
crucişări de drumuri, acel neştiutor de 
carte, care n-are nici un semn după care 
să-şi cunoască drumul pe care n-a mers 
niciodată, stă uimit şi zăpăcit, se frăsue, 
pune mâna streşină la ochi şi scrutează 
zările, poate c-o veni vr'unul de prin 
partea locului de care să întrebe. 

Ca şi un călător, ţara în privinţa gos¬ 
podăriei interne şi din afară merge mai 
bine de un an şi jumătate pe drumul 
averescan, la începutul căruia stătea scris 
pe o firmă de pe zonă, pe care o ţinea în 
mână un general: drumul „muncii, cinstei 
şi legalităţii"\ Şi cârma a luat-o un vestit 
general în treburile ce privesc oştirea, 
învingătorul de la Mărăşti, şi care a cre¬ 
zut că e timpul să se dea drept singurul 

mântuitor al acestei ţări lipsită nu de 
bogăţii şi de pământ mănos, ci de oa¬ 
meni cinstiţi, lipsită de dreptate şi de le¬ 
galitate în toate straturile societăţii, dar 
mai ales în pătura ţărănească. Şi lumea 
a crezut într-un mântuitor şi la alegeri, 
unii de voie, alţii de nevoie au dat vo¬ 
turi cu ghiotura de a ieşit învingător 
generalul cu ciracii săi, ca să fericească 
ţara! 

Cum merge ţara cu aceşti noi con¬ 
ducători, cu firmă şi cu haine noi, dar 
cu suflet neprimenit, vedem cu toţii. 
Din hop în hop, din tău în tău! 

în loc de „muncă" fără preget de toate 
terenurile pentru refacerea ţării, vedem 
în toate judeţele bande de hoţi, care atacă 
lumea ziua mare la drum şi nu numai 
pe simplii trecători, ci chiar pe generali 
şi prefecţi (cazul generalului Zadic de 
la Iaşi şi al prefectului de Roman). 

în loc de „cinste", gheşefturi şi pră- 
dăciuni: din averea statului, începând 
de la cei mai înalţi funcţionari. Cine nu 
ştie de afacerea Schuler-Tăzlăuanu-Ata- 
nasiu, care au sărăcit ţara cu sute de mi¬ 
lioane?! Dar depozitele de muniţii şi ale 

refacerii prefăcute în scrum?! în jurul 
generalului roiesc dornicii după căpă¬ 
tuială şi după afaceri necinstite, ca trân¬ 
torii într-un ştiubei. 

„ Legalitate "?! Dar cine o mai vede? 
De bine de rău, cu mult chin şi necaz, 
trasă rău de păr, au scos legea pămân¬ 
tului, cu preţ scump şi, împărţeala merge 
greu; apoi, biruri grele se pregătesc pentru 
norod. Paharul cu care vă adapă „tătuca 
Averescu" e drept că-i frumos şi aurit 
la gură, dar în el nu-i miere, ci curată li- 
monadă. El o fi pus miere, dar ciracii au 
schimbat-o. 

Ne găsim la răspinteni. Firmele stau 
care mai de care mai mari şi mai ochioase. 
Mai arătoasă însă e firma liberală! Păzea, 
cetăţeni! Că guvernul „Averescu" va pleca 
în curând, nu mai încape îndoială. Ţara 
e sătulă de felul cum a fericit-o şi cum a 
condus-o. Cetăţenii, cu dor de îndrep¬ 
tarea ţării, aşteaptă cu înfrigurare şi au 
încrederea, că la timpul cuvenit. Capul 
ţării să cheme la conducerea ei pe acei 
oameni care s-au dovedit nu mai buni 
„politicieni", ci mai cinstiţi, mai buni, mai 
harnici, mai prevăzători şi mai cu fier- 

binte dragoste faţă de norodul de la sate, 
deci mai buni gospodari. 

Băgare de seamă dar, cetăţeni, că ne 
găsim la răspintenif 


Solia, an. X, No. 33; 16 Octombrie 1921. 

14. Măsuri pentru 
opreliştea focului la sate 


De la o bucată de timp încoace şi mai 
cu seamă după ce s-a ogoiet războiul, s-au 
înmulţit hoţiile şi, numărul rău-făcăto- 
rilor creşte pe fiece zi. Răutatea ome¬ 
nească e mare de tot. Şi duşmanul nu se 
mărgineşte întotdeauna numai în a te 
prăda şi a-ţi lua ceva de pe lângă casă, 
ci el îţi pune uneori şi foc, ca să te to¬ 
peşti cu totul şi să rămâi numai cu cât e 
pe tine şi nenorocit pentru toată viaţa 
ce o mai ai de trăit. 

S-au înmulţit pe la sate şi focurile, căci 
multe gospodării se topesc. 

Din patru pricini se iscă focul: 1) din 
trăsnetul ceresc; 2) din nebăgarea de 
seamă a omului gospodar; 3) din jocul 
copiilor şi 4) de la mâna duşmanului. 
Din orice pricină s-ar isca focul noaptea 
sau ziua la gospodăria cuiva, el trebuie 
stins, ca să nu se întindă şi la vecini. 

în oraşe şi chiar în târguri mai mici 
este un serviciu anume pentru paza şi 
stingerea focului: „pompieria". Fie că 
pompierii sunt militari sau oameni ci¬ 
vili, tocmiţi anume de comună; dar ei 
au la îndemână sacale cu apă, cai ce aş¬ 
teaptă înhămaţi - în oraşele mari - şi 
pompe multe cum şi haine anumite. 

Când s-a dat semnalul de „foc" prin 
gornist, şuieratul sergenţilor de stradă 
sau prin telefon, pompierii în galopul 
cailor sosesc în scurt la faţa locului şi cu 
pompele sting focul şi-l opresc de-a se 
mai întinde. 

Ce se-ntîmplă însă la sat când ia foc 
o casă? încep a răcni câţiva oameni, se 
strâng apoi mai mulţi şi, cu cofele cu apă, 
cu furci şi cu prăştini încearcă să stingă 
şi să oprească lăţirea focului. 

De multe ori însă, până se prinde de 
veste, şi până aduc apă, se topeşte o 
casă... Pentru a se asigura de foc, ar fi 
de dorit, ca fiecare om să-şi aibă într-un 
pod de şură o caţă, două, pentru orice 
întâmplare la el sau la un vecin. Căci, ce 
se petrece? Când aude de-un foc, omul 
aleargă cu băţul sau cu mâna goală şi. 

dacă n-ai o cată lungă, cum poţi scoate 
şi trage de la foc? Apoi, ar trebui ca să¬ 
tenii să pună mână de la mână şi să-şi 
ia câteva pompe şi să-şi facă câte o saca 
anume; să fie câte o pompă de fiecare 
colţ de sat, bunăoară una la 80-100 case. 
N-ar fi cine ştie ce cheltuială mare, dar 
ar fi de mare folos, căci cu pompa stro¬ 
peşti unde pofteşti şi de la depărtare, pe 
când cu cofa îţi uzi picioarele din grabă. 
Pompa să stea la un om anumit, ca să ştie 
oricine de unde s-o ceară la trebuinţă. 

Dac-ar fi oamenii uniţi, uşor s-ar face 
treabă şi n-ar arde câte 2-3 gospodării 
într-un ceas! Dar, când e o vântoasă, ce 
te faci?! Nu se topeşte o bucată de sat? 
Dar, 3-4 pompe la faţa locului, mult bine 
ar aduce satului! Şi, decât să aruncaţi 
atâţia bani pe băutură fără folos, mai 
bine să luaţi asemenea lucruri de mare 
trebuinţă pentru un sat. 

Şi ce mai vedem la foc? Vin oameni 
mulţi: dar unii vin cu gând curat de a 
da un ajutor, iar alţii, cu gândul de a se 
cârpi cu câte ceva... Şi, în învălmăşeala 
cea mare de strigăte şi răcnete, unii aruncă 
din casă afară tot ce pot înşfăca din gura 

focului, iar alţii cu chip că le cară, s-apucă 
de furat!... Grozav lucru, oameni buni! 
Va să zică, nu destul că-1 topeşte şi-l frige 
focul pe bietul om şi-i face agonisita 
scrum, tu, în loc să-i vii în ajutor, tu 
încă îl prăzi în ceasul cel mai amar şi 
mai cumplit??... 

Oare, ce fel de om te poţi numi tu? 
Creştin? Nu! Ci, de o mie de ori: „păgân". 
De aceea, numai auzi că i-au şters omului 
banii din ladă, ciubotele, sumanul sau 
cojocul! Alta ce mai vedem? Unul face 
treabă şi zece stau şi privesc cu mâinile 
la spate. Acolo n-ai venit la şezătoare 
sau la priveghi, ci fiecare câte un tăciune 
să stângă şi face mult. înjurăturile nu 
lipsesc de „cruci şi Dumnezei" mai ales, 
dac-a venit de la post şi vr'un jandarm 
aţos. 

în loc să-şi facă omul cruce şi să zică: 
„Doamne fereşte!" el încă înjură! Fioros 
şi grozav e focul, oameni buni! Umblaţi 
cu băgare de seamă! Nu aruncaţi prin 
ogradă capete de ţigară; ştergeţi ogea- 
gurile mai des, nu lăsaţi chibriturile pe 
mâna copiilor şi nu-i suferiţi să se joace 
cu foc prin gunoaie; când vă culcaţi stingeţi 

focul în vatră. O gospodărie cu greu se 
înjghebează azi şi ea trebuie păzită. 

Cumpăraţi-vă dar „pompe" şi nu 
uitaţi vorba din bătrâni că: „paza bună 
trece primejdia rea" şi că: „dacă vrei să 
te păzească Dumnezeu, trebuie ca mai 
întâi să te păzeşti singur! * 


Solia, an. XI, No. 1; 1 Ianuarie 1922. 

15. Bătaia 


Sunt două feluri de bătăi: bătaia cu 
cuvântul, când omul se bate de cuvânt, 
adică cunoaşte la obraz şi, bătaia cealaltă, 
care priveşte trupul. Şi una şi alta ustură. 
Ba, cea dintâi se pare că mai mult. Pe 
câţi n-auzim spunând în urma unei do¬ 
jeni bine venite, fie între patru ochi, fie 
între oameni: „mă prindeam mai bine 
să-mi fi dat palme decât să mă ardă aşa 
cu cuvântu'!"... 

La noi, la ţară, bătaia cea de-a doua, 
e în floare. L-ai atins pe om cu ceva, ai 
trecut peste ogorul lui, ai scăpat vita în 
iarbă la vecin sau i-ai făcut un alt neajuns, 
de multe ori chiar fără voie, urmează în¬ 
dată, înjurăturile cele mai grele, sfada 
şi, de multe ori, bătaia. Omul nostru e 
deprins cu bătaia de mic copil, ca ţiga¬ 
nul cu scânteia. Rari sunt părinţii aceia, 
care nu-şi bat copiii. 

Mulţi iau bătaia ca un mijloc de a-şi 
arăta puterea. De multe ori jocurile se 
sfârşesc prin câte-o bătaie zdravănă; de 
multe ori sărbătoarea ca şi-n zilele de 
hram se-ncing nişte bătăi de se varsă 
sânge. Nu voi uita niciodată peste ce pri¬ 
velişte am dat acum câţiva ani într-un 
sat, în ziua de hram, 8 Noiembrie. Lume 
multă adunată la un loc, femei şi copii 
suiţi pe garduri şi pe porţi, strigăte, în¬ 
jurături, vaiete. Ce era? Flăcăii împărţiţi 
în două tabere, s-au luat la bătaie din 
trei pricini: a beţiei, a fetelor şi, a prostiei... 

De bătaie omul trebuie să se ferească 
pe cât se poate. Te voiniceşti, te încrân¬ 
ceni, de poţi să săvârşeşti şi moarte de 
om... Câte întâmplări nu-s de acest fel şi 
pe care le publică şi gazetele. Iată, de 
pildă, una: „Bătaie mortală". Invalidul 
Ion M. Pleşa din Neagra Şarului, luân- 
du-se la ceartă cu locuitorul Irimia Si- 
mion din aceiaşi comună, cearta preschim- 
bându-se în bătaie şi invalidul primind 
mai multe lovituri, a căzut jos, rămâ¬ 
nând mort pe loc" („Universul", 31 Mai 
1920). Câte procese, câţi bani şi câte zile 
nu se prăpădesc de pe urma bătăilor! 

Deprindeţi-vă a vă stăpâni mânia - căci 
bătaia de cele mai multe ori de la ea se 
iscă împăcaţi-vă şi iertaţi-vă, căci aşa 
e frumos. Bătaia îl înjoseşte pe om şi-l 
coboară în rândul animalelor necuvân¬ 
tătoare. Ferice de omul care se bate de 
cuvânt, căci bâta şi pumnul nu-s pentru 
oameni cu scaun la cap. Fugiţi dar de 
bătaie, care duce la păcat şi de multe ori 
la unul din cele mai mari: la omor.* 


*N. Rom. p. pop., an. VIII, No. 31; 30 August 
1920. 

16. La spital cu bolnavii, 
şi nu la vrăjitori şi descântători! 


Mult întuneric mai este în satele 
noastre, şi puţini sunt aceia care să lupte 
împotriva lui! Tot soiul de molime ne 
bântuiesc satele, copiii din faşă ne mor 
pe-un cap tocmai astăzi când nu s-au 
răcit încă bine sutele de mii de mor¬ 
minte ale acelora, care nu s-au mai în¬ 
tors acasă din războiul... Se ştie, că cel mai 
prost alcătuit la sate este aşa numitul ser¬ 
viciu sanitar. Orăşenii au la îndemână spi¬ 
tale, doctori, farmacii ş. a., pe când lu¬ 
mea satelor se trece în întunerec, în boli, 
în lipsa aproape a oricărui ajutor medical, 

înecându-si amarul bietul om în dulcea 

» 

şi fermecata băutură a cârciumarului... 

Ţăranii au frică de doctor şi-n vreme 
de molime ţin bolnavii ascunşi prin co¬ 
tloane numai ca agentul sanitar - pe unde 
şi asemenea slujbaşi îşi fac datoria - să 
nu-i trimită la spital. Pe doctor ţăranul nu-1 

cunoaşte de prieten, căci nu trăieşte în 
mijlocul satului, şi, unde se întâmplă 
vreun spital pe la ţară, apoi doctorul 
trăieşte ca un ciocoi şi stă mai mult la o 
parte de bucuria şi durerea ţăranului. 

Se îmbolnăveşte cineva din casă, ce 
fac sătenii? Fuga la o babă ca să vină să-l 
descânte; apoi, fuga la o vrăjitoare ca să-i 
spună dacă boala-i din „turnători" ori 
din „făcut"; de nu se îndreaptă de la sine, 
vine apoi la preot, ca să meargă să-i 
cetească sau să-i facă aghiazmă şi, când 
mă duc eu, ce face, de pildă. Ion al nostru? 
II văd pic de apă mutând un gard, un 
stog de fân sau stricând o şură... 

Da, ce te-ai apucat, vere Ioane?" 

Iaca, părinte, săra' mâna, mi-i bolnavă 
nevasta şi am fost la o mincinoasă şi mi-a 
spus să stric şuricica asta, că-i «zăhăit» 
într'însa «ducă-se pe codri!»..." 

Ce pot ajuta bolnavului câţiva cărbuni 
stinşi şi boscorodeala unei babe?! 

Dar buruienile mătuşii cutare? Buru¬ 
ienile sunt bune, parte din ele, căci din 
multe din ele spiţerii fac doctorii, dar 
date într-o anumită măsură. Mulţi bol¬ 
navi mor sau se îmbolnăvesc mai rău 

din buruienile babelor. Iată o pildă pe 
care ni-o dă ziarul „Universul" de la 14 
Septembrie 1919: Intoxicare (otrăvirea sân¬ 
gelui) cu leacuri băbeşti. Servitoarea Mariţa 
Ungureanu, din Strada Traian, No. 89, 
fiind bolnavă, a crezut că se va vindeca 
bând nişte leacuri băbeşti pe care i le-a 
dat o moaşă. După puţin timp, bolnava 
a fost apucată de mari dureri înlăuntru. 
Inştiinţându-se „ Salvarea ", bolnava a fost 
dusă la spital, unde i s-au dat îngrijiri me¬ 
dicale". 

Vrăjile, descântecele şi toate eresurile 
sunt moştenire de la strămoşii noştri ro¬ 
mani, care erau păgâni. învăţătura Bi¬ 
sericii le osândeşte. Deşi banii se întreabă 
azi mai mult ca înainte şi sunt doctori 
care cer trei, patru sute de lei, pentru o 
vizită la zece, douăzeci de kilometri la 
ţară, şi la un spital, ca să capeţi un pat şi 
să ai căutare, trebuie să dai bani, căci 
altfel nu-i loc şi nu-s doctorii, totuşi, să 
nădăjduim, că acest rău se va lecui, şi 
de aceea, în ceas de boală, duceţi-vă la 
doctor din vreme, şi nu când boala s-a 
înrăutăţit, căci atunci nici doctorul cel 
mai bun nu te poate ajuta, oricât de multă 

bunăvoinţă ar avea. Când boala începe, 
chemaţi pe agentul sanitar, şi nu babele 
ca să vă descânte de ursită sau de şo- 
pârlaiţă!... Doctorii sunt de mare folos, 
păcat că avem azi aşa de puţini şi-n 
schimb atât de mulţi... pungaşi!! 

Câţi soldaţi n-ar fi murit în război de 
pe urma bolilor şi a rănilor dacă n-aveam 
doctori?! Va veni vremea, cred, când 
Statul va înţelege că spitalele, trebuiesc 
înmulţite şi că la cel mult două, trei 
comuni, va trebui un doctor în interesul 
sănătăţii ţăranilor, care sunt toarta şi prop¬ 
teaua ţării. Vom avea atunci mai puţin 
câteva mii de funcţionari pe la oraşe, care 
fac serviciu câteva ceasuri pe zi şi înca¬ 
sează mii de lei pe lună, pentru că sunt 
fii şi nepoţi ai celor de la putere ori agenţi 
electorali. 

Sănătatea e cel mai mare dar de la 
Dumnezeu; căutaţi-vă dar la caz de boală 
cu doctor şi doctorii şi lăsaţi în plata lor 
pe descântătoare şi pe vrăjitoare, cu 
toate minciunile lor!...* 

’N. R. p. pop., an. VIII, No. 42; 22 Noiembrie 
1920. 

17. Cu ce ar trebui 
să vă împodobiţi casa 


Dacă trecătorul îţi laudă sau îţi hu¬ 
leşte gospodăria după cum vede că ţi-e 
casa pe dinafară şi ce mai ai pe lângă 
dânsa, tot aşa, şi cel ce-ţi intră în casă, 
se uită să vadă ce ai pe laiţe, pe ladă, pe 
culme şi pe păreţi şi, poate să aibă şi 
acest musafir, poftit sau ba, cuvânt de 
laudă sau dimpotrivă. 

Iată, că puţini sunt acei care ţin şi 
ştiu cu ce anume podoabe să-şi împo¬ 
dobească pereţii caselor! Căci, iată ce au 
unii dintre săteni în casă: pe-un prichici, 
un fel de poliţă, stau mai multe icoane: 
unele sunt ruseşti, altele nemţeşti (cato¬ 
lice), aşa că, mulţi nu pot citi ce scrie pe 
ele. In loc de candelă sau perdea în faţa 
icoanelor, stau pe prichici: scrisori, ilus¬ 
trate, ghemuleţe cu aţă, sâneală, bucăţi 
de săpun şi... briciul gospodarului; la 
unii se vede şi câte o cărţulie de „zodii". 

„Visul Maicii Domnului" ori „Epistolia"; 
apoi, atârnate şiraguri de mărgele, ouă 
roşii de la Paşti, o sticlă cu „aghiazmă 
mare" de la Iordan şi, într-un cui dede¬ 
subt, stă... pălăria sau căciula!! 

Ei bine, icoanele sunt lucruri sfinţite, 
se închină sfinţilor al căror chip îl arată, 
iar toate celelalte mărunţişuri ar trebui 
să fie ţinute în altă parte şi nu acolo. 

Pe păreţi mai sunt întinse ştergare şi 
hârtii colorate cu colţuri şi diferite poze 
şi chipuri de oameni străini de neamul 
şi de ţara noastră, de al cărora nume poate 
nu s-a auzit niciodată! 

Iată, eu în multe case am văzut, şi 
chiar prin Ardeal unde m-a dus războiul, 
asemenea domni străini, ca: Franţ Josef, 
Wilhelm al II-lea, fostul împărat al Ger¬ 
maniei şi împărăteasa Victoria; Alexan¬ 
dru al III-lea, rege al Serbiei, Chretien al 
IX-lea, regele Danemarcei, Carol I-iu, rege 
al Portugaliei, Alfons al XlII-lea, regele 
Spaniei, Oscar al II-lea, regele Suediei şi 
Norvegiei, Leopold al II-lea, regele Belgiei, 
George I-iu, regele Greciei, Abdul-Hamid- 
Khan, sultan turcesc, Ferdinand I-iu, rege 
al Bulgariei ş. a. Un om străin, când îţi 

vede în casă asemenea tablouri, se miră 
şi nu te crede atât vinovat pe tine cât pe 
acel ce ţi-a intrat în casă de atâtea ori şi 
nu ţi-a spus, că acele tablouri sunt pentru 
cafenele, pentru case boiereşti şi nu pentru 
casa unui ţăran. E de vină şi negustorul 
cu taraba lui care ţi le-a vârât în ochi: 
„Ia, badi Ion, nu vezi ce portrete frumoase! 
Ca d-ta, n'ar să mai aibă nimeni!" Şi el 
le-a cumpărat. Şi mai sunt de vină şi alţii... 

Toate aceste tablouri însă se cade să 
le înlocuiţi cu chipurile zugrăvite ale 
marilor noştri Domnitori şi ai marilor 
bărbaţi de Stat. Să nu lipsească din nici o 
casă tablourile Familiei noastre Regale: 
M. S. Regele Ferdinand, Regina Maria 
cu fiii For; asemenea al răposatului rege 
Carol I-iu, regina Elisabeta, dar mai cu 
seamă chipul acelui mare Domnitor, 
Alexandru Ioan I-iu Cuza, care la 1864 
a făcut stăpâni pe săteni de pământ, 
ajutat de dragostea şi înţelepciunea lui 
Mihalache Kogălniceanu. 

Dar atâţia Voievozi a avut neamul 
nostru, ca: Mihai-Viteazul, Ştefan-cel- 
Mare, Mircea-cel-Bun ş. a., care n-ar trebui 
să fie uitaţi. Se poate cere prin cei ce vă 

doresc binele, tablourile istorice ale Doam¬ 
nei Anghelina şi S. Leonte în care vedeţi 
Voievozii neamului. 

Chipurile de cucoane şi alte tablouri 
fără rost luaţi-le de pe pereţi şi înlocuiţi-le 
cu tablourile naţionale ale Domnitorilor, 
ale vitejilor neamului şi ale celor ce-au 
luptat pentru luminarea şi drepturile 
noastre. 

E o ruşine, mai ales pentru cei ce 
ştiu carte, ca să nu aibă în casa lor aşe¬ 
zate la loc de cinste asemenea tablouri, 
căci trecutul şi pe cei mai de frunte con¬ 
ducători ai neamului nostru trebuie să-i 
cunoască orice român. Gospodar bun nu 
înseamnă să câţi numai de vite, de şuri, 
de car şi de garduri, ci şi de podoaba 
cea lăuntrică a casei tale, aşa după cum 
vremurile şi inima ta de bun creştin şi 
chibzuit cetăţean o cere astăzi/ 


N. R. p. pop., an. IX, No. 2-3; Ianuarie 1921. 

18. Nu irosiţi banii pentru lux 


Se ştie acum de toată lumea că fru¬ 
mosul nostru port naţional este părăsit 
până şi de lumea satelor. Chiar în satele 
unde el era păstrat cu sfinţenie ca o moş¬ 
tenire scumpă de la bătrâni, şi acolo acum, 
în timpul din urmă, a început a se vâri 
- cum se vâră viespea în măr - luxul, 
această mare pacoste ce-a venit din alte 
ţări pe capul neamului nostru. Şi-acum 
bătrânii mai umblă cum umblă, dar ti¬ 
neretul de astăzi îşi face de urât. 

E drept, că banii acum îi câştigaţi 
mai uşor - omul cu palmele 10 până la 
20 de lei pe zi, iar cel cu carul chiar suta, 
ba uneori şi mai mult (chirigiii), - dar 
aceasta nu înseamnă ca să-i cheltuiţi cu 
uşurinţă, dându-i pe stămburi nemţeşti. 
O pestelcă (şorţ) pentru femeie o luai 
înainte cu un leu, şi acum trebuie să dai 
cincizeci de lei, şi cât durează? 

Faţă dar de această scumpete, ar trebui 
ca gospodinele să se mai dea în jurul 
stativelor (războiului) uitate şi să vă faceţi, 
ca şi în vechime, haine de casă frumoase, 
trainice şi care nu vă costă scump. 

Ce se întâmplă însă azi la sate? 

Un om care are mai mulţi copii - 
flăcăi sau fete mari - duce pâinea de pe 
o falce de orz sau ovăz la târg, vinde un 
porc, doi, şi abia dacă-i ajunge să-i îm¬ 
brace pe toţi. 

Va să zică, câteva mii de lei pe nişte 
stofă nemţească de n-ai ce vedea în 
traistă!... Ştergarele de casă sunt fru¬ 
moase şi bune de îmbrobodit, da fata 
mare îi face maică-sii capul calendar, ca 
să-i ia „casâncă" de 200 de lei, şi n-are 
ce face, căci, altfel, fata nu iese în lume!... 
Ştergar pe cap? Hm! 

Dar s-o picuri cu lumânarea că nu se 
îmbrobodeşte cu el! 

Da' ce eşti aşa supărat, cumătre?" 

Apoi, iacă vreau să mărit fata, şi 
trebuie să dau o mie de lei numai pe-un 
sâpet (cufăr), pe-o casîncă şi o păreche 
de ciuboţele. De celelalte, nu mai grăiesc!" 

Aşa vorbeau doi oameni într-o zi. 

Acum, ce trebuie de luat numai decât, 
să iei, dar nu pot pricepe de ce să luaţi 
lucruri de prisos, de care v-aţi putea 
foarte bine lipsi, fără ca cineva să vă 
dea în obraz. 

Iată, de pildă, să vă amintesc numai 
de-un lux pe care-1 faceţi la nuntă, acum 
după război, şi de care înainte nu se 
pomenea. Este vorba de „bezărăul" cel 
alb, sau, cum îi mai ziceţi, „voiul", „voal", 
pe care-1 luaţi pentru mirese la nuntă şi 
pentru care negustorul vă ia acum 300 
de lei, pentru că-i daţi, iar mâine o să-l 
urce la 500 de lei. Beteala nu-i de ajuns? 
Dar fusta albă, în vremea aceasta de scum¬ 
pete, la ce ajută? 

Veţi răspunde: Să fim în rând cu lu¬ 
mea. 

Bine. Facă-şi bogatul sau cel îmbo¬ 
găţit din război, dar vedem că şi cei mai 
nevoiaşi se împrumută şi nu se lasă de 
cârd. 

Apoi, judecaţi dacă face să vă des¬ 
trămaţi pentru lux, fără de care aţi pu¬ 
tea trăi! Vă luaţi după târgoveţi? Dar 
aceia nu trag aşa de greu la sapă şi coasă 

cum trageţi voi. Târgoveţul cu rostul lui, 
şi ţăranul cu al său. 

Ori credeţi că va fi mai bine dac'om 
umbla toţi cu şapcă şi cu pantaloni? 

E drept, azi banii îs ieftini, şi-i aruncaţi 
fără chibzuială, dar mâine, când se vor 
scumpi şi mărfurile se vor ţine încă tot 
scumpe, cu ce veţi face faţă luxului? 

Iată de asta toată lumea şi boierii 
strigă că aveţi bani mulţi, pentru că văd 
că-i aruncaţi pe lux. De asta vă cer 4 şi 
5000 de lei pe falcea de pământ. 

încă o pildă: O văduvă de război a 
luat ajutor de la perceptor peste o mie 
de lei. 

Da de ce, măi Nică, umbli zdrenţă¬ 
ros şi n-ai opinci în picioare? Că maică-ta 
a luat atâţia bani de la primărie?" 

Apoi, da, că mama o luat din târg 
perdele mândre de horbotă (dantelă) în 
casa cea mare şi o dat 500 de lei! Şi o mai 
luat liţei o polcă şi o fustă şi s-o gătit 
paralele..." 

Că, vedeţi, de asta n-are nici ursul 
coadă! Că vrea şi săracul să fie în rând 
cu bogatul şi casa îmbrăcată la fel. 

Cu luxul niciodată nu veţi ieşi la capăt. 

E ademenitor ca o băutură dulce: 
„De ce beau, de ce-aş mai bea. 
Vino 'ncoace cu litra!" 

Vorba cântecului. 

Vedeţi dar bine şi chibzuiţi, oameni 
buni, pe ce daţi banii; căci, ca mâine o 
să vă pară rău!’ 


*N. R. p. pop., an. IX, No. 5; 1 Martie 1921. 

19. Certurile pentru pământ 


Multe se fac şi se prefac astăzi în lume! 
Multe se mai schimbă pe fiece zi; fapte, 
care depăşesc socotelile omeneşti. Cât 
priveşte satele, a ieşit acum lume nouă, 
multe deprinderi bune dispar, un obicei 
vechi însă nu se poate înăbuşi în satele 
noastre: cearta pentru pământ. 

E drept, că locuitorii satelor cu pămân¬ 
tul muncit de ei s-au înfrăţit, şi, pentru 
o palmă de pământ mulţi se dau şi în 
foc. Dar, din lăcomia prea mare pentru 
el se nasc multe rele. 

Pentru pământ atâţia fii îşi blestemă 
născătorii şi nu grăiesc cu părinţii, ţi¬ 
nând mânie ani de zile; ba, de multe ori, 
se şi ceartă în gura mare, şi auzi cuvinte 
care te îngrozesc! Pentru pământ atâţia 
fraţi se urăsc o viaţă, se ceartă, umblă în 
procese, îşi doresc răul şi chiar moartea. 
Pentru pământ atâtea rude se urăsc, se 
duşmănesc, se batjocuresc, nu se duc unii 

pe la alţii, umblă cu farmece şi turnă- 
turi şi se înstrăinează. Pentru pământ 
sunt cele mai multe procese pe la jude¬ 
cătorii şi tribunale, de pe urma cărora, 
avocaţii încasează de la împricinaţi sume 
frumoase, trăiesc boiereşte şi-şi fac palate. 
Pentru pământ atâţia oameni îşi poartă 
sâmbetele; pentru pământ se lasă ca moş¬ 
tenire ura din tată în fiu până la răzbu¬ 
narea deplină, dar necreştinească... 

Pentru pământ atâţia îşi calcă în pi¬ 
cioare datoriile creştineşti, uitând că au 
un suflet şi că, în cele din urmă, pămân¬ 
tul ne înghite pe toţi în sânul său. Căci, 
nimenea nu-şi ia cu el averea în groapă 
şi din tot pământul care rămâne în seama 
altora, numai câteva fire de ţărână i se 
pun în sicriu de către preot, „căci pă¬ 
mânt eşti şi în pământ te întorci"... 

în zi de sărbătoare, în post, certurile 
pentru pământ se ţin lanţ; unul a dat gar¬ 
dul cu o palmă în grădina megieşului, 
altul i-a tăiat hatul, sau ară drumul, şi 
câte alte motive de ceartă nu se găsesc! 
înjurăturile curg gârlă, după care ur¬ 
mează bătaia cu vărsare de sânge, şi de 
multe ori se fac şi omoruri. Nu rareori 

gazetele ne aduc asemenea veşti, care 
ne pun pe gânduri. 

Ascultaţi ce-a ieşit dintr-o ceartă pen¬ 
tru pământ: 

„Vasile Bujor din Costuleni (Iaşi) a 
ucis cu lovituri de topor pe consăteanul 
său, Gheorghe al Niculăiţei, din pricina 
unor certuri pentru pământ". („Universul" 
din 1 Mai 1920). Şi pildele s-ar putea 
înmulţi. 

Ni s-a mărit ţara în urma războiului 
ce l-am purtat cu atâtea jertfe şi legea 
dreaptă pentru împărţirea pe bani a pă¬ 
mântului acelora ce din neam în neam 
l-au muncit şi apărat cu sângele lor, va 
veni, oricâte piedeci i se vor pune în 
cale de către cei interesaţi. Dar, să ştiţi, 
că pământul nu preţuieşte mai mult 
decât munca chibzuită ce-o depuneţi în 
el pentru ca să-l faceţi izvor de bogăţie. 

încetaţi, de se poate, cu certurile pen¬ 
tru pământ, şi mai bine certaţi-vă pen¬ 
tru neştiinţa voastră şi pentru păcatele 
ce vă copleşesc. Certaţi mânia ce vă stă¬ 
pâneşte inimile şi ura care depărtează 
pe frate de frate, ducându-vă la păcat. 
Lăsaţi cearta pentru pământ pe seama 

celor nechibzuiţi, care socotesc, că nu¬ 
mai prin pământ omul poate fi îndes¬ 
tulat şi mulţumit în această viaţă. Câtă 
rătăcire! Fugiţi de ea!* 


’N. R. p. pop., an. IX, No. 11; 1 Ianuarie 1921. 

20. Prin cârciumă la cazarmă? 


Ca-n fiecare an, şi anul acesta a ple¬ 
cat un contingent de tineri sub drapel, 
ca să-şi facă cuvenitul serviciu militar. 
Până când merge la oaste, tânărul, hol¬ 
teiul de la ţară, nu cunoaşte multă lu¬ 
me, fiind neumblat pe locuri depărtate 
de satul în care s-a născut. Eram de¬ 
prinşi până acum să auzim cântând în 
cor, cete de flăcăi ce mergeau spre ora¬ 
şul în a căruia cazarmă aveau să fie îm¬ 
brăcaţi: 

„Frunză verde paiu secară. 

Ieşi, Ileană, păn' afară. 

Să vezi trenul cum ne cară 
Şi ne duce 'n altă ţară!" 
sau: 

„Părul mieu cel gălbior. 

La dom' maior supt picior... 

Şi-l scoate la zile mari. 

Ca să-l plângă fete mari. 

Şi-l scoate Duminecă, 

Să-l plângă ibovnica!" 

Erau mulţi, şi tristeţea nu putea sta 
mult în sufletele lor, căci se luau cu jitiile 
şi cu glumele. 

Anul acesta însă mi s-a întâmplat să 
văd ceva neobişnuit. Tinerii ce trebuiau 
să plece la cazarmă, s-au apucat cu două, 
trei zile mai înainte de făcut chefuri prin 
cârciumi. Şi s-au pus pe băutură. 

Da' ce gălăgie e acolo, om bun?" 

Ia, s-au strâns flăcăii care merg la 
îmbrăcat, şi mai petrec şi ei săracii, ca 
să mai uite de năcazuri! Că peste câteva 
zile cine ştie pe unde li-or străluci ochii!" 

Şi-au băut până, vorba ceia, aruncau 
cu căciula 'n câini!... 

E drept, că parale au astăzi până şi 
copiii, dar mai ales flăcăii. Dar e dureros 
să vezi că intră în cârciumă şi se pun la 
băut fără nici o ruşine băieţaşi care n-au 
încă nici tiuleie sub nas şi care beau de-a 
valma cu gospodarii. In trecut, nu era 
aşa! Şi la jocuri, dacă cinsteau seara 
într-un ungher calfele cu câţiva flăcăi 
mai stătuţi. Cei mici fugeau acasă. Azi 
însă, vedem c-a ieşit lume nouă. 

Dar, dragii mei, este greşită această 
cale pe care aţi apucat. Drumul la ca¬ 
zarmă nu trece pe la cârciumă! Ieşind 

beat de acolo, faci pe alţii să râdă de tine, 
flăcăiaş, şi, să se bată cu mâna peste 
gură, zicând: „Doamne, d'apoi devreme 
o mai luat-o cu băutura!" Drumul la ca¬ 
zarmă trece şi trebuie să treacă pe la 
şcoală şi pe la biserică. 

Să vă fi dus la învăţătorul satului, să 
va dea o povaţă bună. Să vă fi oprit pe 
la biserică sau la preot acasă, ca să vă 
spună un cuvânt de mângâiere şi de 
îmbărbătare, şi să fi plecat cu-o binecu¬ 
vântare duhovnicească înspre cazarmă. 
Să fi plecat cântând cântece frumoase 
învăţate din şcoală, şi nu scotocind şi 
rostind vorbe urâte. Şi cazarma este o 
şcoală, a neamului, şi cei ce merg la ea 
trebuie să meargă cu gând curat, voioşi, 
curaţi la trup şi limpezi la minte.* 


*N. R. p. pop., an. IX, No. 13; 1 Iulie 1921. 

21. Nu beţi spirt curat! 


Nimeni nu va tăgădui că lumea noastră 
bea acum mai mult ca înainte de război. 
Cu toate că băutura s-a scumpit, căci 
litrul de vin e de la 12 lei în sus şi spir¬ 
tul 32 de lei, preţul e nesocotit, când 
omului îi vine gust a petrece c-un pri¬ 
eten, doi. După cum judecătorul nu poate 
judeca dacă n-are legea dinainte, tot aşa 
a ajuns acum ca o lege la sate că, dacă 
n-are omul băutură la o treabă, apoi n-a 
făcut nimic: degeaba mai trăieşte pe lume! 
Şi, fie cumătrie, nuntă, înmormântare, 
hram, sărbători, patron, colăcime, praznic, 
stărostie, adălmaş ş. a., sunt tot atâtea 
prilejuri ca să se strecoare banul ţăra¬ 
nului în vrăjita tejghea a negustorului 
cârciumar, ban, de multe ori câştigat cu 
sudoare. 

Sunt tot atâtea prilejuri ca omul nostru 
să petreacă puţin, să se mai chefălu- 
iască! Cine nu s-a întâmplat la oraş într-o 

zi de târg? Bisericile stau goale; în schimb, 
toate cârciumile gem de muşterii. Pe străzi 
nu vezi decât oameni care grăiesc tare, 
se strigă ca acasă, mulţi se iau la ceartă 
şi la bătaie şi dau de lucru sergenţilor 
de stradă. In faţa cârciumilor mai ales, 
la înapoiat acasă, e iarmarocul întreg. 

Ia, mai hai, cumătre, aici, o ţâră, la 
botul calului! Da' poate-o hi destul, 
măi omule!" Ce destul? Vino 'ncoace 
când îţi spun!" 

Şi intră. La ceva bun cu greu îl atragi 
pe om, dar la rău se duce singur. Şi dac-ar 
bea numai în târg, dar îşi umplu şi câte 
o sticlă şi apoi, pe drum, ici colea, la 
câte-un popas, şi-o mai trec cu toţii pe 
la gură, tuşind şi scuturând din cap, de 
parc-ar fi cine ştie ce dulceaţă. 

Dar nu-i numai atât. Am văzut cu 
ochii mei cum oamenii beau spirt curat, 
neprefăcut, care le arde gura şi mărun¬ 
taiele. Domnule Pincu, dă-mi un sân- 
geap de rachiu. Da ştii, de care iau eu, 
de cel nestrâcat!" Şi, când dă paharul peste 
cap, îi dau lacrimile, i se închide sufle¬ 
tul, face semn cu mâna să-i dea de pe 
tejghea un covrig de gustare, şi, după 

ce icneşte, se aşază pe scaun şi zice ju¬ 
panului: Bun, domnule Pincu, bun!" 

Apoi vezi, badi Gheorghe, că Pincu ştie 
ce marfă să dea la muşterii!" Şi jupânu- 
lui îi râde inima când oamenii noştri 
beau otravă curată. Chiar pe la trebi, câţi 
nu ne îndeamnă şi pe noi, preoţii, cu o 
asemenea cinste! Da' mă rog, părinte, 
cinstiţi puţin!" Nu pot, cumătre." Da 7 
luaţi măcar un păhărel, c' aista nu-i de 
cel de rând, îi nestricat; n-are un strop 
de apă în el!" Şi cum? Aşa-1 bei, vere 
Ioane?" Dară cum! Că, decât oi bea 
mult şi rău, mai bine puţin şi bun." Şî 
ce bunătate găseşti în el?" Iaca trece pe 
gât ca şi cum ai trage cu raghila: trece 
prin tăte oasele şi-ţi mai dă oleacă de pu¬ 
tere!" Te otrăveşte, bre, nu te întă¬ 
reşte!..." 

Nu ştim unde vor ajunge oamenii 
noştri cu atâta băutură! 

E lucru dovedit de doctori că bău¬ 
tura otrăveşte trupul omului, îl slăbeşte 
şi-i întunecă mintea. Să ştiţi un lucru: că 
oameni la locul lor nu mai pot fi acei 
care socot că a petrece pe pământ în¬ 
seamnă a umbla mereu beat. Până va lua 

cârmuirea măsuri ca să nu ni se otrăvească 
neamul şi să se împuţineze cârciumile, 
monopolizând băuturile, nu vă ucideţi 
singuri, oameni buni, sufletul şi trupul, 
bând spirt curat!* 


*N. R. p. pop., an. IX, No. 14; 15 Iulie 1921. 

22. Ce văd preoţii 
mergând cu ajunul prin case 


Sărbătorile noastre creştineşti de iarnă, 
ale Naşterii şi Botezului Domnului, ţin 
mai multe zile, adică opt, cu cele două 
zile de ajun. Fiecare creştin se pregăteşte 
de cu vreme pentru aceste sărbători. Cel 
mai mare preţ însă se pune la noi astăzi, 
în aceste sărbători, pe mâncare, îmbră¬ 
căminte şi pe sărmana băuturică, care, 
dacă-i cât de multă şi cât de tare, atunci 
cică-i tare frumos şi tare bine!... 

Nu-i casă de gospodar, nu-i văduvă 
care să n-aibă în casă de aceste zile a- 
ceastă apă fermecată care este rachiul! 
Şi, dacă pentru aceasta mulţi vând ceva 
pâine, iar vădanele dau poate şi ouăle 
din cuibar, apoi pentru curăţenia casei 
nu se pune atâta preţ, şi nici pentru 
îmbrăcatul copiilor. 

Şi noi, cu ajunul, vedem multe, foarte 
multe, căci intrăm până şi în cele mai 
sărăcăcioase bujde. In multe case stă aerul 

închis, căci acolo se fierb lăturile la porci, 
se ţin murăturile, câte un viţel ori miei 
şi pe unele locuri şi purcei!... Izul ce te 
izbeşte la intrare e aşa de greu, încât te 
păleşte tusa şi strănutul... 

Dintr-un aşternut ca vai de el, zbur¬ 
liţi şi neschimbaţi, plini de muci, sar 
copiii să sărute icoana... Din lipsa de 
gaz, în multe case ard vechile opaiţe, 
care scot un miros greu; vechile găiţuici 
cu fitil, fără sticlă încă n-au pierit!... Şi 
doar o lampă nu costă cine ştie cât!... Vinzi 
o găină şi-ţi ei o lampă... Dar acestea 
umplu casa de fum, asemenea şi lămpile 
care ard fără sticlă sau fără căpăcel... Şi, 
de se mai întâmplă să mai scoată şi soba 
ceva fum, apoi, dă Doamne bine! Ase¬ 
menea oameni răguşesc îndată şi, ca să 
stai mai mult într-o asemenea casă, e un 
adevărat chin!... 

Acei care s-au grăbit să se mute în 
casele noi, neuscate bine, o duc ca vai 
de ei! Au dureri de ochi şi de cap, îi 
apucă junghiurile şi-i dor oasele pe la 
încheieturi: reumatismul aşa se capătă... 
Dar copiii cei mici, ce mai zic? Şi, cum 
nu s-or îmbolnăvi, dacă păreţii îs numai 
un mucegai, parcă-s înfloriţi, iar jos ţi 
se îngroapă piciorul în lut proaspăt... 

Şi ce perne mai sunt prin unele case, 
of! Să razi lipul cu vârful sapei!... E greu 
de ale bumbacului, da. Dar cu banii de 
pe un litru de spirt ai putea lua de-o faţă 
de pernă, sau, dacă nu, atunci să se spele 
cea veche măcar o dată pe săptămână!.. 

Dacă ne-ar însoţi pe noi de ajunuri 
măcar la o parte din case câte un doctor 
sau vreun delegat de la Direcţia generală 
a serviciului sanitar, atunci ar vedea cu 
ochii adevărata stare de sănătate în care 
trăiesc mulţi din sătenii noştri astăzi. Varul 
e scump: de aceea nu-1 prea cumpără fe¬ 
meile. Băutura e scumpă, de douăzeci de 
ori mai scumpă ca înaintea războiului, 
şi, totuşi, vedem că, cârciumile se tot 
înmulţesc!... 

Ţineţi la curăţenie, oameni buni, căci 
„curăţenia e mama sănătăţii" - zice un 
proverb. Văruiţi des casele şi aerisiţi-le, 
căci unde nu lăsaţi să intre aerul curat 
şi lumina soarelui, acolo intra doctorul - 
dacă vine! - sau, în lipsa lui, se cuibăresc 
cu de-a sila tot soiul de boli şi în urmă intră 
şi moartea, pe care de multe ori n-o trimite 
Dumnezeu, ci voi singuri o chemaţi!...* 

’N. R. p. pop., an. IX, No. 22; 16 Noiembrie 
1921. 

23. Fapte bune 


Vremurile prin care trecem sunt cu 
adevărat grele. De groaza războiului tre¬ 
cut, în care s-a văzut cât preţuieşte viaţa 
omului, cum şi de groaza unui viitor răz¬ 
boi, lumea noastră caută să soarbă cu sete 
cât mai mult din plăcerile vieţii pămân¬ 
tene. Aşa se înţelege de ce, cu toată scum- 
petea mare de azi, oamenii se zbat ca să 
se hrănească cât mai bine şi să bea cât 
mai mult ca înainte de război... Este lucru 
ştiut şi văzut de noi toţi că băutura se 
trece în chip uimitor şi la noi; prin oraşe 
şi sate se bea zilnic; - n-am greşi, cred, 
dac-am spune - de milioane de lei. Fiecare 
se gândeşte azi mai mult la sine, fiecare 
caută să trăiască mai mult pentru sine. 
La durerile, suferinţele şi lipsurile aproa¬ 
pelui puţini sunt acei care se mai gân¬ 
desc acum. Faptele bune sunt ca florile 
cele rari pe care nu le întâlneşti la tot 
pasul. Lumea noastră bogată cu greu îşi 

deschide punga, ca să clădească, cum au 
făcut înaintaşii noştri - biserici, spitale, 
şcoli etc. Iată însă, că în timpul din urmă 
ziarele ne aduc vestea despre un mare 
şi frumos dar făcut de un bun român. 

Citesc în ziarul „Universul", No. 299, 
din 31 Decembrie 1922, la rubrica: Cor¬ 
purile Legiuitoare: „Dl C. Bucşan anunţă 
că dl Vasiliu Bolnavu a dăruit 12 milioane 
(douăsprezece mii de mii!) lei pentru în¬ 
temeierea unui cămin studenţesc şi ex¬ 
primă (arată) mulţumirile Camerei pentru 
această frumoasă faptă". Iar în ziarul 
„Lumea" din laşi. No. 1205 din 1 Ia¬ 
nuarie 1923, citesc: „Dl dr. Demetriade 
citeşte, în numele Mitropolitului Mol¬ 
dovei şi altor senatori, o adresă de mul¬ 
ţumire pentru donaţia dlui Vasiliu (Pra¬ 
hova) pentru construirea unui cămin 
studenţesc în Capitală". Iată dar, că în 
zilele noastre, cam sărace în oameni mi¬ 
lostivi, s-a găsit un suflet bun şi milostiv, 
o inimă mare de român care să dăru¬ 
iască o avere întreagă pentru clădirea 
unui cămin studenţesc în Capitală. Ştiţi 
ce înseamnă asta? înseamnă, că cele câteva 
mii de studenţi din Bucureşti, ucenicii 

celei mai înalte şcoli (Universitatea), şi 
din care mulţi sunt fii ai satelor, nu vor 
mai fi siliţi să stea prin măhălăli, în mi¬ 
zerie, la depărtări de 4-5 km de Univer¬ 
sitate, să fie funcţionari prin ministere 
sau să îndeplinească alte servicii - de 
multe ori umilitoare - pentru ca să poată 
avea un căpătâi de odihnă sau o bucată 
de pâine, fără de care nu se poate învăţa 
carte. Vor avea dar, de acum înainte, un 
adăpost sigur, o clădire mare, un fel de 
cazarmă, în care vor avea locuinţă şi hrană 
în chip gratuit sau în schimbul unei sume 
mici de bani. Această faptă va atinge mai 
mult inimile studenţilor săraci, care 
trăiesc de pe urma plugului şi ale celor 
două braţe cu bătături groase pe palme..., 
decât ale celor bogaţi care au cu ce trece 
frontiera, juca la cărţi şi sta vara două 
luni la băi... 

Nu numai laudele Camerei şi ale 
Senatului merită dl Vasiliu, ci laudele 
tuturor bunilor români. Domnia Sa a în¬ 
ţeles într-adevăr cuvântul Mântuitorului 

» 

Hris-tos: „Fericiţi cei milostivi, că aceia se 
vor milui " (Matei 5, 7). Să-l miluiască Dum¬ 
nezeu cu sănătate şi viaţă lungă! 


91 



Şi pentru această frumoasă ctitorie 
naţională, să-i fie numele pomenit şi slă¬ 
vit din neam în neam. Părinţilor! Faceţi 
cunoscut şi copiilor voştri această fru¬ 
moasă faptă. 

Şi să dea Domnul, ca din sânul acestui 
neam, să se mai ivească mulţi binefă¬ 
cători, care să calce pe pârtia deschisă 
cu atâta dragoste creştinească de către 
dl Vasiliu.* 


’N. R. p. pop., an. XI, No. 2; 16 Ianuarie 1923. 

24. Obiceiurile bune se uită 


De demult, din bătrâni, era în lumea 
satelor noastre un obicei bun, frumos şi 
creştinesc, dar care acum a început să se 
cam uite. Era printre creştini obiceiul de 
a face fântâni. 

Şi le făceau unii din gospodarii cu¬ 
prinşi, ba uneori chiar şi din cei mai să¬ 
răcuţi. Şi creştinul îşi făcea o fântână nu 
numai împins de nevoia că n-avea în apro¬ 
piere apă pentru casă şi dobitoace şi că 
era nevoit a se duce cu cofa la depărtări 
mari pentru oleacă de apă, dar, şi dintr-o 
altă pricină mai înaltă, sufletească: din do¬ 
rinţa de a face un bine, o pomană, ca şi alţii 
- nu numai el singur - să se adape din iz¬ 
vorul fântânii, îmbelşugat, răcoros şi bla¬ 
goslovit de Dumnezeu. Facerea unei fân¬ 
tâni în mijlocul câmpului, la o răscruce 
de drum, în mijlocul unei păduri, era 
socotită ca mare pomană creştinească şi 
o frumoasă faptă. Mai fiecare creştin bun 


93 



ţinea să aibă o fântână a lui, pe care o 
sfinţea din timp în timp şi purta grijă de 
ea. Cât poate o fântână lângă drum, numai 
călătorul însetat şi ars de soare o poate 
spune, în timpul verii. Laude şi boda- 
proste nenumărate capătă cel ce-a făcut-o, 
de la trecători: A! Că bună apă!... Dum¬ 
nezeu să-i dea sănătate, dacă trăieşte, 
aceluia ce-a făcut-o! Iar, dac'o murit, să-i 
ierte păcatele şi să-i hie ţărâna uşoară!..." 
Ori: Bodaproste, tată, cu fântâna, că 

bună pomană ţi-ai mai făcut!... Să vezi 
izvorul pe ceia lume şi să mergi cu el la 
Raiu!" Ce spui, cumătre? Nici biserică 
nu-i trebuia lui bietul Călăndrău... Aşa 
izvor, mai rar!..." 

Cine nu putea să facă o fântână mai 
mare, mai adâncă, atunci îşi căuta pe câmp 
un izvoraş prin vreo gârlă şi punea a- 
colo un ştiubei, o lespede de piatră, o 
pietruia de vreun metru, punea păhăruţ 
(treucuţă), şi fântâna era gata. - După ce-o 
curăţea, preotul o sfinţea, şi lumea lua apă. 

De multă cinste se bucura în sat creş¬ 
tinul care se învrednicise să aibă fântâna 
lui!... 

Un praznic mai mare decât acesta nu 
se putea face. Era printre cei de demult 
un fel de întrecere: boierii, veşnicii mo¬ 
şiilor, vechilii, preoţii, învăţătorii, vătavii, 
feciorii boiereşti, psalţii, chihaii, vornicii 
şi alţi fruntaşi ai satelor aveau fiecare 
fântânile lor, care stau şi astăzi presărate 
ca stelele pe cer prin satele şi ogoarele 
noastre. Dar, ce păcat că astăzi acest fru¬ 
mos obicei se uită!... Şi, nu numai că nu 
se prea fac fântâni astăzi, dar nici măcar 
nu se îngrijesc cele rămase de la părinţi... 
Mulţi bătrâni au lăsat cu limbă de moarte 
ca să li se facă o fântână, dând pentru 
aceasta câte o bucată de pământ, dar fe¬ 
ciorii sau moştenitorii au uitat de jură¬ 
mânt. Atâtea fântâni sunt pe care ur¬ 
maşii nu le mai îngrijesc; de la atâtea fân¬ 
tâni se fură ciuturile, lanţurile şi se strică 
ghizdelele; sunt astăzi prin sate şi pe 
câmpii multe fântâni părăsite. Astăzi la 
asemenea frumoase fapte nu se prea în¬ 
deasă creştinii noştri. Se cheltuiesc bani 
pentru îmbrăcămintea la modă, pentru 
băutura ce se întreabă la tot pasul, căci 
omul nostru şi când vinde o găină trebuie 
să bea aldămaşul. Se cheltuiesc pentru 

petreceri, din care nu s-alege decât praf 
şi... năuceală, mii şi mii de franci, dar a 
îngriji sau a face o fântână, cică e lucru 
greu în ziua de astăzi... 

Mulţi creştini cumpără cu bani fân¬ 
tâni de la alţii şi le sfinţesc pe numele 
lor. Ce vreţi? E grea povara de a îngriji de 
o fântână, şi apoi, astăzi, banii au mai 
mare cătare. Nu părăsiţi, oameni buni, 
acest obicei bun din bătrâni. Nu uitaţi, 
că dincolo de groapă numai faptele bune 
trec. Gândiţi-vă la viaţa de dincolo, că iată 
ce zice împăratul Solomon: „ Căci omul 
păşeşte spre casa sa de veci şi bocitorii îl 
înconjoară afară. înainte de ce să se rupă 
funia de argint şi să se sfărâme vasul de aur 
şi ulciorul să se strice la fântână şi roata pu¬ 
ţului să se sfărâme şi să se întoarcă această 
pulbere în pământ, precum a fost şi sufletul 
să se întoarne înapoi la Dumnezeu care l-a 
dat" (Ecclesiastul 12, 5-7).* 


*N. R. p. pop., an. XI, No. 6; 16 Martie 1922. 

25. Puterea primăverii 


în fiecare an, primăvara picură noi 
nădejdi în sufletele noastre. întreaga 
fire, trezită din nou la viaţă, se îmbracă 
în haină aleasă, în veşmânt de sărbă¬ 
toare. Pretutindeni zbucneşte viaţa: pe 
munţi, în văi, în codri, pe câmpie; numai 
în sufletul leneşului şi al necredincio¬ 
sului n-are loc nici o primeneală, căci vân¬ 
tul vieţii suflă a pustiu în el ca într-o 
casă măcinată de ruină. 

Dorul de muncă, de-a ieşi iarăşi la 
câmp, la brazda voastră dragă, v-a cu¬ 
prins pe toţi - până şi pe cei bătrâni şi 

slabi - ca un vis frumos din anii tinereţii. 

» 

Iarna, cu gerul ei, vă strânsese cioată-n 
casă, în jurul vetrei, unde se deapănă po¬ 
veştile cu zâne, zmei şi împăraţi. Pri¬ 
măvara, cu glasul ei fermecat, cu pu¬ 
terea ei nebiruită, vă cheamă afară la 
câmp, să răsturnaţi cu placul brazda ji- 
lăvită, să aruncaţi sămânţa sănătoasă. 

din care să răsară rodul binecuvântat, 
„pâinea noastră cea de toate zilele". Fru¬ 
museţea livezilor Mioriţe, a odoarelor 
încinse în brâie colorate, cântecul plin 
de armonie al păsărilor, cârdurile de vite 
şi de oi cu mieluşeii ce zburdă, presă¬ 
rate pe fâneţe, toate acestea desfătează 
ochii voştri. Cât vezi cu ochii, cât prinde 
zarea, cât ar bate cu tunul, e tot moşia 
noastră; pământul boieresc în bună parte 
a intrat în stăpânirea voastră; munciţi-1 
cu drag, lucraţi-1 cu spor şi înţelepţeşte! 
O fâşioară de pământ lucrată cum trebuie 
are un mare dar: pe cel sărac, dar eco¬ 
nomicos şi harnic, după cum sunt tim¬ 
purile azi, ea îl pune în scurt timp pe 
picioare, îl înstăreşte. 

Şi, dacă la lucrul câmpului vă între- 
ceţi, frământând ţărâna cu ascuţişul sapei 
şi o scăldaţi cu sudoarea frunţilor voastre 
aplecate spre pământ ca înspre un izvor 
al tămăduirii, apoi, trebuie să vă între- 
ceţi şi în cele ce privesc sufletul, nu nu¬ 
mai în cele ale trupului. Şi puterea pri¬ 
măverii vă dă acest imbold. Să vă mai 
aţintiţi ochii şi către cer, căci după moarte 
într'acolo-i croită cărarea sufletului nostru. 

Unei păsăruici cum e ciocârlia, încă-i 
place să se înalţe către soare în cântec 
de preamărire, şi vouă, să nu vă fie drag 
a vă înălţa cu sufletele către cer măcar 
în zile de Duminică şi sărbători?! 

Natura întreagă şi-a schimbat veş¬ 
mântul. Dar voi, hainele vechi ale pă¬ 
catelor, primeniţi-le cu haina curată a 
faptelor bune, căci, altfel, creştinii care 
nu vor să se abată din calea urâtelor de¬ 
prinderi şi a păcatelor vătămătoare, se 
aseamănă cu crăcile rămase uscate dintr-un 
copac înfrunzit. 

Din frumuseţea primăverii desprin¬ 
deţi un tâlc şi pentru bietul suflet!* 


*N. R. p. pop., an XI, No. 11; 1 Iunie 1923. 

26. Doritorii de pace 


în vremurile tulburi de după război 
în care trăim noi astăzi, se simte mare 
nevoie de asemenea oameni. După atâta 
cruzime şi vărsare de sânge, luptătorul 
de pe front, întors sănătos la casa lui, e 
mai înclinat spre sfadă, bătaie şi chiar 
omor. Pe mulţi nu-i mai înfioară vărsarea 
de sânge. De aceea, se înseamnă astăzi 
atâtea cerţi, procese şi crime. Focul se 
aprinde adesea şi dintr-o scânteie. De 
multe ori şi dintr-o vorbă nelalocul ei, 
se naşte buclucul şi păruiala chiar între 
rudele cele mai apropiate. în asemenea 
împrejurări s-ar putea preţui proverbul 
înţelept, care zice: „vorba dulce, mult a- 
duce". Unde nu-s oameni buclucaşi, ci oa¬ 
meni domoli şi blajini, e întotdeauna mai 
multă dragoste şi măi multă voie bună. 
Cred unul altuia, se ajută la nevoie şi nu 
se urăsc de moarte, nici se uită unul la 
altul ca fiarele sălbatice. înţeleptul Solomon 

zice: „Limba iubitoare de pace este un pom 
al vieţii; iar răutatea în ea face spărtură 
sufletului" (Proverbe 15, 4). 

Aşadar, ca un pom roditor este limba 
omului care iubeşte pacea, şi, după cum 
viermii mănâncă inima copacului şi-l 
boştiuresc înlăuntru, tot asemenea şi 
răutatea limbii - omul scârnav la gură, 
şi sunt atâţia de aceştia! - roade sufletul 
şi-l sparge. Cuvintele împăciuitoare în 
gura omului sunt adevărate picături de 
miere, care îndulcesc până şi veninul cel 
mai amar. 

Dacă ar fi prin satele şi oraşele noastre 
mulţi sfătuitori buni, mulţi doritori de 
pace, judecăţile n-ar avea atâta de lucru... 

Dar astăzi sunt mulţi „căpoşi", care 
spun că n-au nevoie de sfatul nimănui, 
şi cuvintele celor ce-i învaţă de bine nu 
sunt luate în seamă. Oamenii paşnici de 
toţi sunt lăudaţi. 

Mântuitorul fericeşte pe asemenea 
oameni în predica Sa de pe munte când 
spune: „Fericiţi făcătorii de pace, că aceia 
fiii lui Dumnezeu se vor chema" (Matei 5, 9). 

Cât de mare menire au dar creştinii 
ce doresc pacea! 

Puneţi, fraţilor, la inimă cuvintele Dom¬ 
nului Hristos, dacă vreţi cu adevărat să 
vă chemaţi fiii Lui! 

Umblaţi în viaţa aceasta pe cărarea 
păcii, şi în sufletele voastre se va sălăşlui 
bucuria şi fericirea. 

Veţi fi de pildă copiilor şi semenilor 
voştri, şi aceasta alcătuieşte cea mai aleasă 
însuşire pentru sufletul unui creştin." 


*N. R. p. pop., an XI, No. 12; 16 Iunie 1923. 


102 



/V 

27. învăţăminte 

de la fraţii bucovineni 

_» 


Suntem de un sânge şi de-o lege cu 
fraţii noştri din Bucovina, care, deşi au 
stat 141 de ani - cam două veleaturi de 
om - sub jugul austriac, cu toate acestea, 
în multe privinţe, ne întrec pe noi, aceştia 
din vechiul regat. Dacă trece cineva gra¬ 
niţa şi calcă pe pământul bucovinean, 
ochiul lui vede atâtea lucruri şi deprin¬ 
deri care-i spun că oamenii acelui pă¬ 
mânt ştiu să muncească şi să-şi chiver¬ 
nisească avutul lor mai bine decât noi. 
Şi, pentru ca să nu lungim vorba mult, 
aceste părţi deosebitoare lovesc ochii 
noştri: 

1) Toate şoselele şi drumurile sunt 
pietruite. E o plăcere să mergi cu căruţa 
pe un asemenea drum întins ca o curea, 
bombat, ca să se scurgă apa şi fără nici un 
hop. Primăvară şi toamna, când ploile ţin 
cu săptămânile, ei nu pun ca noi patru boi 


103 



la carul deşert, ca să iasă din sat, ci la căruţa 
încărcată cu o mie de kilograme greutate 
mână la oişte un singur cal şi pleacă omul 
şuierând la Cernăuţi sau la târgul din 
apropiere. 

2) Satele la ei sunt bine aşezate şi în 
mare curăţenie; nu vezi la ei prin mij¬ 
locul satului pe marginea drumului - ca 
în multe părţi la noi - cadină şi buzalăie, 
de te temi să nu te-apuce dihorii de pi¬ 
cioare! 

3) In orice gospodărie vei intra, chiar 
la cel mai sărac sătean, vei vedea o rân- 
duială în toate. Grajdurile pentru vite 
nu sunt ca la noi cu pereţii din nuiele li¬ 
pite cu băligar sau pardosite cu stuf, ci 
sunt case în toată regula, cu fereşti vă¬ 
ruite, podite, bine acoperite şi cu canal 
pentru scurgerea mustului. La ei vitele 
nu iernează sub şoproane şi-n dosul per¬ 
delelor. 

4) Deşi n-au atâta lărgime ca noi, căci 
sunt ogoare înguste şi de trei, patru paşi, 
cu toate acestea vitele lor sunt mai fru¬ 
moase ca ale noastre. Calul e cal, şi vaca, 
vacă! Ii pune regulat ciubărul dinainte, 
şi gospodina pleacă în casă cu doniţa ochi. 

Nutreţul îl taie la şîscă, îl sărează şi-l udă 
în uluc, iar vita mănâncă cu saţ. Nu vei 
vedea la ea vitele ciurciulite de glod. Le 
ţesălează zilnic, iar la prăsila lor ţi-i mai 
mare dragul să priveşti. 

5) în stadoale mari de lemn strâng 
toată recolta şi fânul. La ei totul e aco¬ 
perit şi un braţ de paie nu putrezeşte. 
La noi jumătate din iernatec merge în 
gunoi. 

6) Pământul îl lucrează mai bine şi 
mai cu nădejde - poate unde au mai puţin! 
Nu vei vedea ogor cu popuşoi pieriţi în 
buruiană, nici pârlogi, şi nici om ducând 
gunoiul la gârlă şi dându-i foc. 

7) Fântânile-s curate, bine îngrijite, 
acoperite şi cu cruci de lemn alături. Au 
uluce, treuci şi litre legate cu lanţujel. Bea 
omul şi vitele fără să se facă băltoage. 

8) Au biserici frumoase şi bogate în 
odoare; iar şcolile sunt mari, sănătoase 
şi încăpătoare. La noi, în multe sate, şcolile 
sunt adevărate grajduri, ca pentru do¬ 
bitoace. 

9) Bucovinenii sunt ceva mai tari în 
credinţă decât noi. La ei. Duminicile şi 
sărbătorile nu stau bisericile goale ca la 

noi. Sătenii noştri însă în asemenea zile 
umplu târgurile. 

10) Portul naţional la ei se ţine încă 
cu sfinţenie, pe când norodul satelor 
noastre îl înlocuieşte treptat, treptat, cu 
portul nemţesc. Şi, Doamne, care port 
este oare mai frumos decât acesta?! Iată 
dar, pe scurt, ce vedem la fraţii noştri 
din Bucovina. 

Luaţi învăţăminte de la ei! 

Acei care aveţi cu ce, căutaţi prilej să 
străbateţi acea „veselă grădină ", acest colţ 
de rai al pământului românesc şi fiţi în¬ 
credinţaţi că veţi avea ce vedea, dar mai 
ales ce învăţa.* 


*N. R. p. pop. an XI, No. 15-16; 1 August 1923. 

28. Cerşetoria 


Urât lucru mai este şi cerşitul, sau 
cerutul de pomană! De când e lumea, 
au fost şi vor fi oameni bogaţi şi săraci. 
Dar, nu toţi săracii umblă cu cerutul, 
după cum, nici toţi acei care cer sunt 
săraci în adevărul înţeles al cuvântului. 
Şi cerşetoria este o boală ca multe altele. 
E un nărav deprins de mic, de la părinţi 
de multe ori şi care cu greu se poate 
lecui. După cum fumătorul nu poate fără 
tutun, tot aşa şi calicul n-are hodină şi 
nu mănâncă până nu cere de pomană. 
Nu-i oraş, nu-i sat, care să nu-şi aibă cer¬ 
şetorii săi, care la anumite zile stau pe 
la capetele hudiţelor sau umblă cu cer¬ 
şitul pe la porţile oamenilor. 

E o datorie creştinească a da de su¬ 
fletul morţilor, a milui pe săraci, căci în¬ 
suşi Mântuitorul în predica Sa de pe munte 
fericeşte pe oamenii cei miloşi, când zice: 
„Fericiţi cei milostivi, că aceia se vor milui" 

(Matei 5, 7). Iar Sf. Ap. Iacov învaţă că, 
credinţa creştinului trebuie să se arate 
prin fapte, când zice: „Că de va fi fratele 
sau sora gol şi lipsiţi de hrana cea de toate 
zilele şi va zice lor cineva dintre voi: Mer¬ 
geţi cn pace, încălziţi-vă şi vă săturaţi, şi 
nu le-ar da lor cele de treabă trupului, ce folos 
ar fi? Aşa şi credinţa, dacă nu are fapte, 
moartă este singură" (Iacov 2,15-17). 

Să ajuţi, să miluieşti pe sărac, să nu-ţi 
întorci faţa de la cerşetor, că-i păcat. Dar, 
după cum am spus mai sus, nu toţi câţi 
cerşesc sunt într-adevăr cerşetori! Sunt 
unii oameni, mai cu seamă dintre ţigani, 
care deşi voinici, se îngheboşează şi se 
fac şchiopi la poarta omului; se îmbracă 
cu nişte zdrenţe când o iau cu cerutul, 
dar care n-au nici un beteşug şi nici un 
act de infirmitate de la vreun doctor 
sau de la primărie, că în adevăr nu sunt 
în stare de a se hrăni singuri. Ei bine, ce 
fel de neputincios este acest cerşetor, când 
el duce 30-40 kg făină în spate la zece 
kilometri depărtare?! 

Alţii fac altminterea; ce să mai ducă 
făina acasă? O vând mai bine la dughea¬ 
nă şi banii îi pun în tejgheaua crâşmei! 

Dar cerşetoarele? Toate îţi spun că au o 
casă de copii şi că le mor de foame. Să 
miluieşti pe orb, pe olog, pe cel fără 
mâini, pe cel ce nu poate merge singur 
şi nu poate munci, însă a umple traista 
duglişului care nu se dă la muncă, care 
nu vrea să slujească pentru bani, în¬ 
seamnă a încuraja lenea! Un strat se cere 
vara udat şi plivit, o vită hrănită; dar 
leneşul de ce n-ar dormi la umbră, când 
ştie că Sâmbătă umple sacul boscoro¬ 
dind nişte vorbe pe la porţile oameni¬ 
lor? Milă da, însă numai pentru acei ce-o 
merită. S-a votat o lege privitoare la cer¬ 
şetori şi care a început să se aplice pe 
ziua de 1 Septembrie a. c. Dar, deocam¬ 
dată, numai din oraşele mari se strâng 
cerşetorii în anumite aziluri unde sânt 
îngrijiţi gratuit. La unii cerşetori poliţia 
a găsit sume mari de bani, iar pe unii i-au 
găsit chefuind noaptea cu femei, arun¬ 
când astfel pe băutură toată mila trecă¬ 
torilor! Dar, gazetele ne-au descoperit lu¬ 
cruri şi mai scandaloase despre cerşetori. 
O vorbă veche zice: „Poţi să-i dai cali¬ 
cului toată săptămâna, dar dacă nu i-ai 
dat Sâmbătă, cică nu-i primit". E drept. 


109 



dar înainte de orice, să căutaţi că sunt 
oameni care au nevoie de ajutor şi care 
de ruşine nu vor să ceară, ci mai bine 
sufăr; aceştia sunt orfanii, unele văduve, 
infirmii şi unii invalizi din război, care 
trebuie ajutaţi în orice zi nu numai 
Sâmbătă. Un blestem popular zice: „Să 
ţi se roadă buzele de bodaproste şi umerii 
de băerile trăistii"... 

Ferească Dumnezeu pe oricine de 
această pâine! Miluiţi săracii, dar nu în¬ 
curajaţi prefăcătoria şi lenea, căci în ase¬ 
menea cazuri, milostenia are şi o parte 
rea.* 


* Vestitorul Satelor, No. 8, an. I-II; 1 Ianuarie 
1922. 

29. Sădiţi pomi roditori! 


Este lucru ştiut, că în partea delu¬ 
roasă a ţării, multă lume se hrăneşte de 
pe urma pometelor, fie că fac ţuică de 
prune, fie că le usucă. Dar, şi-n celelalte 
sate de pe la şes, pe unde se află livezi 
şi copaci, oamenii trag foloase de pe 
urma lor. Căci, în adevăr, cine o va duce 
mai bine, acel ce va vinde la târg numai 
popuşoi, fasole, orz, ovăz, grâu? Dar, 
câţi au de toate? Ori acei care vor mai 
vinde la timpul lor şi mere, pere, gutui, 
prune sau nuci? Câţiva pomi roditori 
lângă casă aduc rod îmbelşugat. Nu-i 
nevoie să munceşti până vezi ciucălăul 
în coşar, ci pomul se cere numai curăţit 
primăvara de omidă şi de crăcile uscate 
şi să fie în faţa soarelui; de sunt prea 
deşi, iar nu-i bine. Ca şi la marfă s-a urcat 
preţul şi la poame. Acei care au avut 
ceva pomăt pe lângă casă, au adunat 
ceva bani vara asta, când s-au vândut 

cu 3-4 lei kg de pere sau mere. Cunosc 
o babă care a luat de la nişte negustori 
de poame numai pe-un singur păr 1000 lei 
şi i-au pus banii pe prispă. Oare baba nu 
ţine cu cel ce vinde doi porci cu câte 500 lei 
iei unul, şi care au mâncat mult din pod? 
Dar, acei ce au nuci? Cine are 100 kg, are 
pe ele 800-1000 lei, căci e opt-zece lei 
kg! Las'că pricopseală mare din aceşti 
bani nu prea este, căci negustorii de la 
târg te jupesc nu alta, când te duci, să le 
cumperi marfa! Ce să mai spun când îţi 
ia de cincizeci de ori mai scump ca înainte 
de război pe cutare lucru, ca de pildă, 
zece lei pe-un mosor de aţă, care nu costa 
înainte mai mult de douăzeci de bani! 
Oricum ar fi, dar un ban venit de pe 
urma fructelor din grădină e binevenit 
astăzi. De aceea, noi nu putem, oameni 
buni, decât să vă îndemnăm a sădi în 
grădina voastră cât de mică, pomi rodi¬ 
tori care peste câţiva ani vor rodi, adu- 
cându-vă foloase. Nu vă puneţi nădej¬ 
dea numai în ce vă poate da pământul, 
căci agonisita şi belşugul pot veni în 
casa omului pe mai multe căi, nu numai 
pe calea sapei. 

Dar, unde nu-i pământ sau, unde e 
puţin şi n-ajunge la toţi? înainte de a aş¬ 
tepta laptele de la vaca bogatului, să 
vezi ca vaca ta cu pulpa mică să fie hră¬ 
nită bine si ea nu-ti va lăsa oala deşartă. 

5 » » 

Mulţi oameni sunt care duc vara do¬ 
rul poamelor sau le cumpără de la târg 
de la tejgheaua negustorului. Cum, aceştia 
n-ar putea să aibă în grădina lor câţiva 
copaci roditori? Ba bine, că nu! Dar aşa, 
s-au lăsat de an pe an şi, fie din nepă¬ 
sare, fie ca n-a avut cine le deschide capul, 
n-au nici fructe pe prispă toamna şi nici 
umbră vara. Ba, ce spun eu? Că umbră 
le ţine destul răchiţele, socii, cadina, plopii 
sau alţi copaci neroditori. Ce folos îi aduce 
omului 20-30 de răchiţi? Un car două 
de nuiele! Pe când din 30 de nuci, de 
pildă, cât n-ar câştiga în fiecare toamnă? 
Căci umbră pământului tot face şi pomul 
neroditor ca şi cel roditor, şi paiul sec 
ca şi cel cu spicul plin şi, de multe ori, 
prostul e mai lung şi trage mai mult la 
cântar decât cel înţelept. Apa nu se scurge 
din iaz până nu rupi iezătura şi până să 
prinzi peştele cu mâna îţi crapă ceaunul 
pe foc - a secetă - de aceea să ştiţi, că 


113 



banul şi belşugul nu se cuibăresc decât 
în casa acelor oameni, care nu stau numai 
cu ochii pe plug. Şi pe sapă. Bani în pungă 
vă pot pune şi pomii roditori, de aceea 
sădiţi câţi mai mulţi prin grădini, căci 
roadele lor vă răcoresc şi îndulcesc su¬ 
fletul vara, iar pe iarnă stau atât de bine 
uscate în pod. 

Sădiţi dar pomi roditori!* 


* Vestitorul Satelor, an. X, No. 7-8; Aprilie 
1922. 

30. Voia bună 


Moş Gheorghe Costea nu era om bogat. 
Cu baba nu luase te miri ce pământ, în 
tinereţe, şi-al lui de la părinţi avea puţin, 
aşa că, cu palmele pe moşia boierului a 
muncit de cum s-a trezit şi până azi, 
pentru o coajă de pâine! In ocol avea 
doar două văcuşoare, un mânz şi vreo 
doi cârlani, dar în privinţa gloatei stă¬ 
tea bine; îl dăruise Dumnezeu cu zece 
copii, din care şase sunt gospodăriţi la 
locul lor, iar patru încă-s acasă. Mult se 
mira preotul satului, că de câte ori îl 
întâlnea pe moş Gheorghe, fie vara, fie 
iarna, pe vreme bună sau pe vreme rea, 
la secetă sau la belşug, moş Gheorghe 
era totdeauna voios, plin de voie bună, 
cum zice românul nostru. 

Odată, părintele venea necăjit de la 
câmp, că nu-şi putuse scoate păpuşoii 
din buruiană şi, când să intre în sat, dă 
cu ochii de moş Gheorghe, care durlăind 

un cântec vechi, ducea la câmp mâncare 
la băieţi. Nu se putu stăpâni, şi-i zise: 

Da, bine, moş Gheorghe, ce fel de 
om eşti dumneata?" 

Cum să fiu, părinte? Om ca toţi 
oamenii, cum m-o făcut Dumnezeu." 

Ştiu eu, că eşti om şi nu dihanie, 
dar, mă mir mult, că pe dumneata te văd 
întotdeauna voios, şi cu fruntea sus şi... 
netedă. Mă rog, dumneata n-ai griji?" 

Sărăcani de mine, părinte!... Cum 
să n-am griji, ia cât păr pe cap! Nu-i 
vorbă, un calic ca mine, n-are atâtea griji 
câte are un bogat, dar atât, că eu nu mă 
prea uit la griji, că pârdalnicele îţi scot 
peri albi şi te scot îndată la covrigi..." 

Dar ce faci, moş Gheorghe?" 

Ia, mă mai iau, părinte, să nu bă¬ 
nuiţi, cu poveştile, cu polojăniile, cu cân¬ 
tecele şi mai acoperim năcazurile şi ama¬ 
rurile. Şi baba spune una, eu spun alta, 
băieţii iar aşa şi, iaca ne luăm!..." 

/V 

Ii bine, moşule, când nu le pune 
omul nostru pe toate la inimă..." 

Hei, părinte, să nu bănuiţi, că vă 
iau vorba din gură: eu de Sâmion Stâlp- 
nicul, ştii care ţine cerul şi pământul. 

am 70 de cei bătuţi! Mai «tăţi» din sat 
de seama mea s-o pierdut, i-o iertat Dum¬ 
nezeu, dar eu bogdaproste, de n-aş grăi 
într-un ceas rău, încă mă sâmt tare. De 
bolit, n-am bolit în viaţa mea; ia amu, 
de vr'o câţiva ani, am stârnit vătămă- 
tura din rădicătură şi mă zăhăie aşa câte¬ 
odată; dar baba i-a dat de leac... încolo, 
bogdaproste!..." 

După câte ştiu eu, nu te-o prea 
mâncat supărările, moş Gheorghe." 

Ba, părinte, am tras multe-n viaţa 
mea, dar să v-o spun drept, cinstita faţă 
sfinţiei voastre: nu m-am dat, am mers 
drumul înainte, eu am ţinut brazda ca 
boul la plug, cât am putut, am muncit cu 
casa şi pe mult, şi pe puţin, dar de munca 
străină nu m-am atins, din ogorul altuia 
n-am luat un pai. întotdeauna m-am mul- 
ţămit cu cât mi-o dat Dumnezeu şi din 
ce am avut, am dat şi la alţii, că pomana 
e văzută în cer..." 

Da, moş Gheorghe, aşa-i. Omul nu 
sărăceşte când ajută şi pe alţii. Dumnezeu 
ţi-a ajutat." 

Şi, iaca părinte, de asta mă tot vezi 
vesel pentru că'n casa mea, întotdeauna 

o fost voie bună şi cu dânsa mă duc la 
câmp şi mă întorc tot cu ea. Că, omul 
vesel trăieşte mai mult..." 

Da, moş Gheorghe, cea mai mare 
avere a omului este voia bună, şi zicând 
acestea, cârni pe hudiţă spre casă, iar moş 
Gheorghe îşi văzu de drum tot durlăind..." 


’ Duminica Ortodoxă, an. IV, Nno. 27-28; 
Februarie 1922. 

31. Cât poate tihna în casa 
omului 


Om gospodar era moş Sandu Creţu 
şi, în satul lui, nu-i cam putea sta mulţi 
înainte. Apucase el, nu-i vorbă, ceva stare 
şi de la bătrânii răposaţi, dar grosul ago¬ 
nisitei si l-a strâns el cu baba, muncind 
din tinereţe cu sârg şi credinţă. A avut 
noroc, după cum spun mulţi, că i-au fost 
copiii harnici şi ascultători, căci după ce 
i s-au ridicat cei cinci flăcăi, moş Sandu 
a început a întineri şi el numai le co¬ 
manda, ca un vechil, de cu seară ce au 
să facă a doua zi. Şi, gospodăria mergea 
strună. îi blagoslovise Dumnezeu casa 
cu de toate: pământ cât îi trebuia, boi, 
vaci, cai, cârd de oi... Nevasta lui moş 
Sandu, lelica Sofronia, care descânta de 
şopârlaiţă şi trăgea vătămătura cu urzica, 
avea numai o fată pe care o prăpădeau 
din ochi flăcăii când se încingea horă mare 

pe tăpşanul din mijlocul satului, în zile 
de sărbătoare şi hramuri... 

Aveau bătrânii în casă tihnă şi cum 
zice la carte: grâu, vin şi untdelemn. Le-a 
ajutat Domnul de-au gospodărit toţi flăcăii. 
Le mai rămăsese numai fata şi. Doamne! 
ce mai sâpet şi ce mai zestre avea! Până 
în pod!... Dar, iaca, tocmai când să facă 
legătură cu-n fecior de gospodar, dă peste 
ea o buduhală, şi, într-o săptămână, i-au 
pus cruce la cap: i-a dus-o bietul părin¬ 
tele Costache la groapă... Şi de-atunci, 
veselie n-a mai fost în casa lor... Ba, au 
mai dat şi peste alta: că moş Sandu de 
scârbă, luă beţia de coadă şi-o ţinea 
într'una... Acasă venea beat şi câtă ceartă 
şi hârţag, ca omul vâjâit - cu lumânarea... 
De aceea mătuşii nu-i tihnea bucăţica şi-şi 
ruga moartea, că doar s-ar duce mai de¬ 
grabă după fiică-sa... 

S'alături de ei, era căsuţa lui Năstasă 
Cociu, om nevoiaş, cu o casă de copii. 
O ducea greu bietul om, dar sfadă nici¬ 
odată nu era în casa lui. Băiatul cel mai 
mare învăţa la şcoală şi seara citea de 
prin cărţi şi părinţii şi cei mai mici tan- 
dalici, ascultau cu ochii holbaţi. La bise- 
rică, căpătase de la părintele o carte de 

rugăciuni şi Biblia, din care începuse a 
frunzări câte oleacă. 

Năstasă Cociu era om harnic si cinstit. 
In viaţa lui n-a furat un capăt de aţă şi 
în podul lui n-a suit grăunte străin. De 
mirare tuturor, nevasta lui nu vrea s'auză 
de descântece, vrăji şi altele. Era mulţu¬ 
mit şi cu câte avea şi, mulţumea lui Dum¬ 
nezeu şi pentru puţin. Cu nevasta se 
'nţelegea şi copiii erau cuminţi. 

Intr-o Duminică ia el Biblia şi-o des¬ 
chide la jumătate: „Ia citeşte, măi Calistru 
aici, zise el băiatului cel mare". Şi băiatul 
s'aplecă şi citeşte cu glas tare: 

„Mai bună este o bucată de -pâine seacă în 
pace decât o casă plină de cărnuri pregătite, cu 
ceartă” (Proverbe 17, 1). Copilul s'opri, şi 
ochii tuturor celor din casă priviră Cartea 
Sfântă. Casa toată părea luminată de-o 
lumină misterioasă. 

„Iaca; dragii mei! zise tatăl; vedeţi, 
câtă înţelepciune ascunde această Sfântă 
Carte? Noi avem puţin şi, de multe ori 
dintr-un trunchi de mămăligă şi dintr-o 
ceapă mâncăm atâtea guri şi ne săturăm! 
Dar, lui moş Creţu, ce-i ticnesc toate bu¬ 
nătăţile, dacă n-are tihnă?! La ce i-au fo- 
losit descântecele babei?!" 

Iubiţi cititori! De câte ori pe an deschi¬ 
deţi voi Sfânta Scriptură? De câte ori puneţi 
copiii să vă citească bucăţi din ea? De 
câte ori căutaţi alinare în citirea ei? Sau 
poate nici n-o aveţi în casa voastră?! 
Căutaţi de v-o cumpăraţi prin mijlocirea 
preotului vostru, căci sfinte şi veşnice 
adevăruri cuprinde ea." 


* Duminica Ortodoxă, an. V, No. 25-26; Fe¬ 
bruarie 1923. 


122 



32. Un act de fundatiune 

3 


în numele Tatălui şi al Fiului şi al Sfân¬ 
tului Duh. Amin. 

în zilele domniei M. S. Regelui Fer- 
dinand I-iu, Rege al României Mari şi a 
soţiei Sale M. S. Regina Maria şi al A. S. R. 
Principele Ca rol, fiul Lor, moştenitorul 
tronului, fiind prim-ministru al ţării, 
generalul Al. Averescu, ministrul culte¬ 
lor şi artelor, Octavian Goga, Mitropolit 
primat D. D. dr. Miron Cristea, sub-arhi- 
păstoria I. P. S. Mitropolit al Moldovei şi 
Sucevei D. D. dr. Pimen Georgescu, fiind 
protoiereu al judeţului Dorohoi, econom 
dr. D. I. Grigorescu, prefect lt-colonel 
Anghelescu Ioan, primar al comunei Ibă- 
neşti N. Dănilă, iar paroh al acestei pa¬ 
rohii preotul N. V. Hodoroabă; cântăreţi 
Gh. Antonescu şi Andrei Condruc, iar 
epitropi N. Solcan şi V. C Toma. 

în anul 7429 de la zidirea lumii, iar 
de la Naşterea Domnului nostru Iisus 

Hristos 1921, luna Aprilie în 18 zile, stil 
nou, în satul Ibăneşti-Măgura, din com. 
Ibăneşti, jud. Dorohoi, s-a pus temelia 
bisericii acesteia întru cinstea şi pome¬ 
nirea „înălţării Domnului nostru Iisus 
Hristos", ca prinos de recunoştinţă lui 
Dumnezeu, că ne-a învrednicit să vedem 
cu ochii împlinit visul de veacuri al nea¬ 
mului nostru, înfăptuind în campania 
din 1916-1918 cu vitejia şi sângele doro¬ 
banţului nostru. România Mare; şi că 
ne-a ferit satul de urgia şi focul războ¬ 
iului; în semn de cinstire, că ne-a ajutat 
să vedem toată moşia satului încăpută 
în mâinile noastre, cumpărând-o de veci 
în obştie şi apoi, ca semn de cinstire faţă 
de morţii noştri care odihnesc somnul 
de veci în acest cimitir şi de fiii acestui 
sat, care s-au jertfit pe front pentru mă¬ 
rirea Patriei; în loc de alt monument, 
am socotit mai nimerit pentru toate cele 
arătate mai sus pricini, ca să topim dra¬ 
gostea noastră către Dumnezeu, aproapele 
şi morţii noştri, în acest sfânt lăcaş, care 
să fie grăitor urmaşilor noştri despre cre¬ 
dinţa vremurilor noastre. 

Planul şi devizul s-a întocmit gratuit 
de către dl şef inginer al judeţului, Pavel 
Florinescu, la 5 Iulie 1919. Cheltuielile, 
care se ridică la suma de 80.000 lei - 
materialul privindu-ne pe noi - au fost 
făcute cu banii adunaţi de la enoriaşii 
parohiei cu condica de milă din 19 Iulie 
1919. Banii s-au adunat prin stăruinţa 
preotului N. V. Hodoroabă, preşedin¬ 
tele comitetului şi casier, ajutat de epi- 
tropii N. Solcan, V. C. Toma şi de membrii 
comitetului: Gh. V. Ţîrliman, V. N. Con- 
durache, T-se Diaconu, I. Jîjie, I. Gh. Puş- 
caşu, C. Filip, V. Tănăsoaei, Al. Moruz, 
V. Porfireanu, C. D. Popoiu, V. I. Ibănescu, 
V. Lavric, ajutor de primar, şi P. Carp. 

Iar ctitori ai acestei biserici sunt so¬ 
cotiţi aceşti donatori: Preot paroh N. V. 
Hodoroabă şi prezvitera Victoria, 1000 lei, 
N. Gh. Solcan, epitrop, invalid de război 
şi Catinca, 1000 lei; N. I. Buţureanu, avo¬ 
cat, Dorohoi, 1000 lei; Gh. Gh. Burghele, 
avocat şi proprietar, 1000 lei; D. I. Buţu¬ 
reanu şi Elisaveta, 500 lei; N. V. Condu- 
rache şi Ileana, 500 lei; I. V. Jîjie şi Aglaia, 
500 lei; V. I. Ibănescu şi Ilinca, 500 lei; 
Gh. V. Tărliman şi Veronica, 500 lei; I. 

Condurăchite si Ileana, 500 lei; D. Suhă- 
reanu şi Aniţa, 500 lei; Mihai Oghişcă şi 
Maria, 600 lei; D. Th. Lavric şi Tasia, 
500 lei; Ion V. Ioniţă şi Aniţa, 500 lei; 
Gh. Chir. Burlă şi Zoiţa, 500 lei; D. Chir. 
Burlă şi Maria, 500 lei; Th. Burlă, (mort 
în război), 500 lei; Iancu Tinculescu, 
(mort Lăleşti-Tutova), 500 lei; C. Cociu 
şi Zenovia, 500 lei; V. I. Puşcaşu şi Gra- 
pina, 500 lei; Gh. V. Carp şi Ileana, 500 lei; 
T-se I. Carp şi Ileana, 500 lei; Gh. Anton 
Puşcaşu, 500 lei; Gh. David şi Anica, 
500 lei; Ion Roman, Dorohoi, 500 lei; AI. 
Săvescu, Dorohoi, 500 lei; I. Păvăloaei şi 
Saveta, 500 lei. 

Pentru pomenire şi amintire veşnică 
s-a întocmit acest act de fundaţiune în 
trei exemplare, din care unul se va pune 
în sticlă cernită la temelia bisericii, unul 
se va păstra la arhiva parohială şi altul se 
va trimite primăriei pentru arhivă." 


* Solia, din Dorohoi, an. X, No. 34; 23 Oc¬ 
tombrie 1921. 

